text:
Ukwemera ni ko konyine gukora ibitangaza!
Amasomo ya Liturjiya yo kuri iki cyumweru ni aya akurikira:
*Yeremiya 31,7-9
*Zaburi 125(126),
*Abahebureyi 5,1-6
*Mariko 10,46-52
1. Mu isomo rya mbere Umuhanuzi Yeremiya aragerageze kugarurira icyizere umuryango w’Imana wajyanywe bunyago i Babiloni. Icyo agamije ni ukubumvisha ko amarira yo mu buhungiro n’akaga gakomeye barimo muri iki gihe bidakwiye kubibagiza ko Imana ikibakunda kandi ko ntacyo itazakora ngo basubire mu gihugu cyabo mu byishimo. Koko rero iri ni ibanga ridahinduka: Imana ntabwo ijya yibagirwa abana bayo, cyane cyane iyo bari mu kaga gakomeye. Ahubwo iyo bagezweho nibwo bahabwa amaso yo kubona urukundo rwayo bakunze kwirengagiza mu gihe cy’umurengwe !
2. Mu ibaruwa yandikiwe Abahebureyi, haributswa umurimo w’abaherezabitambo cyangwa abasaseridoti.
Icyo dukwiye gufata mu mutwe ni uko:
(1)Umusaseridoti wese atorwa mu bantu
(2)Ni umuntu nk’abandi,si umumalayika, si ikigirwamana
(3)Ni umunyantege nke nk’abandi, ngo bikaba byagombye gutuma yumva abandi banyantege nke bitavuze ko agomba kubakingira ikibaba ,ngo abashyigikire mu mafuti!
(4)Ntiyiha icyo cyubahiro ku mbaraga ze bwite ahubwo abitorerwa n’Imana
(5) Ubutumwa ashinzwe ni uguhuza abantu n’Imana no kubunga na bagenzi babo.
Mbere ya Yezu ,Abaherezabitambo bakomokaga mu muryango wa Levi gusa. Ndetse Umuherezabitambo mukuru we yagombaga guturuka mu bakomoka kuri Aroni. Gutorwa n’Imana rero byavugaga kuvuka muri uwo muryango !
Gusa aho Yezu aziye, byaragaragaye ko we ntaho yari ahuriye n’umuryango wa Levi ahubwo we akaba yakomokaga ku mwami Dawudi. Byumvikane rero koatashoboraga gufatwa nk’umuherezabitambo wemewe n’amategeko ! Nyamara abakristu ba mbere barabyitegereje basanga mu kwigira umuntu kwe, Yezu yaratumwe guhuza abantu n’Imana ku buryo butambutse kure mu cyubahiro ubw’abaherezabitambo bo mu kiragano cya kera ! Kugira ngo bashobore kubona igisubizo cy’iryo hurizo, byabasabye guhindura imyumvire(mentalité) , bunguka igitekerezo cy’uko Imana yigenga bihebuje mu guhamagara uwo ishatse ! Ndetse niho iri somo rihera ryererekana ko mbere ya Levi hariho indi nzira ishoboka yo kuba umuherezabitambo , mbese nka Melkisedeki wo mu gihe cya Aburahamu nyamara akaba yemerwa nk’umuherezabitambo w’Uhoraho( reba Zaburi 109/110, 4).
Aya magambo make ahishe ukuri kwinshi ku byaranze amateka y’ubutumwa bw’abapadiri b’Abanyarwanda !
Mu Rwanda, kuba umusaserdoti wa kiliziya gatolika byigeze kugirwa umwihariko w’ubwoko ! Ariko nyuma byaje kugaragara ko koko Imana yitorera abo yishakiye, Hutu na Tutsi, wampaye inka ! Umupadiri w’umutwa wabayeho mu Rwanda ngo yaba ari Musenyeri Wenceslas KALIBUSHI(Nyundo) wenyine kuko yari Umusyete !!Niba abavandimwe bacu b’Abatwa nabo bagera ku cyubahiro cy’Ubwepiskopi se murumva koko Imana idatora uko yishakiye ?!
Ni uko rero ,Abapadiri bo mu Rwanda baturuka mu moko yacu uko ari atatu, uhakana ko atabaho yiyahure! Ubutumwa bashinzwe ni bumwe, n’ubwo kubusohoza bishobora kunyura mu nzira ziziguye kuri bamwe, bitewe n’ibihe igihugu cyacu kirimo.
Kwamagana akarengane kagiriwe abakene, kurwanya ivangura ribangamiye igice kimwe cy’abenegihugu, guhanurira abategetsi bashaka kwigira ibigirwamana , kuvuga ukuri gusaba abantu kugarukira Imana no kwiyunga na bagenzi babo, gukomeza mu kwemera abatotezwa…. byigeze korohera abapadiri b’Abatutsi, ku ngoma ya Cyami. Ndetse umwe muri abo bapadiri ari we Musenyeri Alegisi Kagame yahawe icyubahiro cyo kuba UMWIRU mukuru w’i Bwami(ni nka Premier Ministre), mu by’ukuri ni we wategekaga igihugu kugeza n’ubwo agena umusimbura w’umwami Rudahigwa ! Icyo gihe abapadiri b’Abatutsi bakoresheje bate ayo mahoro bari bafite , hagamijwe ineza ya rubanda ? Ryabara uwariraye !
Kuri repubulika ya mbere n’iya kabiri, bamwe mu bapadiri b ‘Abahutu bari bafite ijambo rikomeye cyane. Aho bashoboye gukoresha ako gahenge bari bahawe hagambiriwe kugirira umuryango wose akamaro ? Baratinyutse barahanura hagamijwe kurinda igihugu akaga ? Uko byagenze ibara umupfu !
Ku ngoma y’Agatsiko k’Abassajya, aka kasogongeye ubutegetsi kabanje gukindagura Abasenyeri n’abapadiri batagira ingano….sinzi neza uko abapadiri babyitwaramo ! Abafite ijambo barikoresha iki ? Ko ntajya mbumva bavugira rubanda rurengana, uretse iyo bagiye gushishikariza Abakirisitu gushyira utwabo mu Kigaga cy’Agaciro k’abambuzi ? Ikizwi neza ni uko abapadiri b’Abahutu nta jambo bafite, nugize icyo avuga cyumvikana afatwa nk’ufite ingengabitekerezo ya jenoside cyangwa ubangamiye gahunda za Leta ! Agakubitwa ikiboko , agafungwa cyangwa akameneshwa ! Benshi bahisemo kuruca bararumira kuko barimo abemera ko burya kubabara biruta gupfa !
Nanjye ndi umwe mu bagize ibyago byo guhabwa ubutumwa ku Ngoma idasanzwe (1999 !), Paul Mbangurunuka we yita « INGOMA NYANGOMA »! Ubundi muri kamere yanjye nari nsanzwe ndi umuntu witurije, uharanira ko abantu bose bagira amahoro, bagakemura amakimbirane banyuze mu nzira ya Non-violence gusa! Nyamara akarengane kagirirwa rubanda niboneye n’amaso yanjye, ukwishongora kw’Agatsiko n’abafana bako nahagazeho ubwanjye, iterabwoba nabayemo… byanzengurukije umutwe (Erega Abanyarwanda benshi bakwiye kuvurizwa i Ndera !), mpinduka undi muntu ! Kubera ko gukomeza kwigira IMPUMYI no kuba IKIRAGI imbere y’akarengane gakabije mbona kagirirwa rubanda ntari ngishoboye kubyihanganira , jyewe nahisemo kujya ahabona, nkamagana imikorere y’Agatsiko k’Iterabwoba mu nzira inshobokeye, ariko nanjye niho bingeze ! Uko byamera kose, sinteganya guhagarara kereka igihe ibintu byahindutse mu Rwanda cyangwa umunsi nasinziriye ubudakanguka ! Njyewe numva umutimanama wanjye umbwira ko ibyo nkora mbikora nk’ubutumwa bukwiye umuherezabitambo wiyemeje kuba umuhanuzi ! Utabyumva nkanjye yihangane basi .
3. Mu ivanjiri y’uyu munsi Yezu arahishura ibanga rikomeye rijyanye n’ubutumwa bw’abapadiri : Nibumvishe abantu ko Ukwemera ari ko gukiza!!(Sola Fide!)
Mu by’ukuri Yezu nta muntu n’umwe yigeze abwira ngo « genda ndagukijije » ahubwo ntiyahwemye kubahumura amaso ababwira ko UKWEMERA kwabo ariko konyine gushobora kubakiza. Bishatse kuvuga ko uwasanze Yezu amwemera nk’ushobora kumukiza, ni we wenyine washoboye gukira, abandi bose barabutashye !
Abapadiri batumwa kuba abatoza b’ukwemera Imana, bakereka abantu uko batagomba guheranwa n’ukwiheba kuko Imana nyine yabaremye itajya ibakuraho amaboko ! Batumwa kandi kwigisha abantu kwemera UMUNTU waremwe mu ishusho ry’Imana….Abapadiri b’Abanyarwanda batumwa guhumura abaturage no kubafasha kumenya neza ko Kiremwa-muntu atagomba gufatwa nk’igisimba, nk’umucakara, nk’utagira uburenganzira mu gihugu. Kwemera umuntu bibanziriza kwemera Imana, cyangwa se reka tuvuge ko bidatana ! Uvuga ko yemera Imana akirengagiza umuntu urengana, usuzugurwa, wicwa urubozo…ni umunyakinyoma n’umunyabipindi !
4. Rwose mu rwanda harabura UKWEMERA!
Tugomba kumenya neza ko tubyemeye, tukabyiyemeza kariya Gatsiko kimakaje politiki ya “ZANA BWANGU “igiye gusiga abaturage iheruheru dushobora kugasezerera nko mu kanya ko guhumbya ijisho. Kukarasa amasasu si ngombwa dore ko tutanayakarusha ,kurekera aho kukumvira byonyine byagahitana ! Nta yandi maboko kagira uretse ayo tugatiza, nitwe tugaha imbaraga gakoresha kaduterera ku munigo !Mwigira icyo mugatwara ariko murekere aho kugira icyo mugaha maze mwirebere ngo karananguka izuba riva!
Tugomba kwemera ko Paul Kagame n’abicanyi be atari kamara mu Rwanda! Batariho u Rwanda rwatembera neza cyane ndetse nta n’iterabwoba rirurangwamo, iterambere rikagera kuri buri wese ! Uwabafungirana mu nzu yagenewe abicanyi n’abajura, isi yakomeza ikazenguruka, Imana ikarushaho gasengwa no gusingizwa, ku isi no mu ijuru.
Gusa ibyo kwikiza Agatsiko nitwe dukwiye kubikora, si abazungu bonyine bazakadukiza, si Iyomwijuru izabidukorera. Ibyo dushoboye kwigezaho Imana ntibyivangamo.
Banyarwanda , Banyarwandakazi, niba mwumva koko muri impumyi, nimutere hejuru, musakuze cyane, musenge nka Baritimewo muti”mpa kubona”! Nimufungure AMASO mubone, nimutinyuke murebe uko igihugu cyacu kigeze aho umwana arira nyina ntiyumve, kubera politiki mbi y’AGATSIKO.
Nimukenyere twihingemo UKWEMERA kutajegajega, kumwe gushyigura imisozi, twemere ko Imana idukunda, kandi natwe twiyemere nk’abantu bashobora kwiyubakira igihugu kitari mu maboko y’abajura n’abafite uburambe mu gusogota abaturage!
Ngaho nimuhaguruke twamamaze ukwemera kwacu:
R/Nyongerera ukwemera Nyagasani,
Mana yanjye n’Umwami wanjye.
1. Ndemera Imana Data yaremye muntu ikamwishushyanya.
2. Ndemera…..
Icyumweru cyiza kubanze gukomeza kuba impumyi nka Baritimewo ,bakaba bareba neza uko Urwanda rwatabarwa n’Abanyarwanda bakagangahurwa !
Uwanyu Padiri Thomas.


c: text/html

text:
Amashuri y’aborozi mu kiraro abafasha kongera umukamo
Yanditswe na Mukagahizi Rose
Aborozi hirya no hino mu gihugu baravuga ko uburyo bushya bw’iyamamaza bworozi ‘Ishuri ry’aborozi mu kiraro’ bwatumye barushaho kugera ku ireme ry’ubworozi no kongera umukamo.
Bamwe mu borozi bo mu Karere ka Kayonza barimo Butera Godfrey na Mugiraneza Felicite wo mu Karere ka Nyanza bavuga ko bungutse ubumenyi haba mu kubaka ibiraro, haba mu kubona amazi meza yo kuhira inka n’ibindi babifashijwemo cyane n’umushinga wa Minisiteri y’Ubuhinzi n’Ubworozi ugamije guteza imbere umukamo w’amata mu Rwanda RDDP (Rwanda Dairly Development).
Bavuga ko ari inzira zoroshye zo kuba umuhinzi yabona nkunganire mu bworozi, kubona inguzanyo muri banki cyangwa se gufashwa n’ikigega BDF.
Sindayigaya Abdoul Madjid, impuguke mu bijyanye n’ishuri ry’aborozi mu biraro, asobanura ko iyo havuzwe amashuri y’aborozi mu murima, mu rwuri cyangwa se mu kiraro ari ishuri ritagira inkuta aho aborozi bahurira mu murima, mu rwuri cyangwa se mu kiraro, kugira ngo bige bakora mu mirimo yabo isanzwe ya buri munsi bafashijwe n’umufashamyumvire na we uba ari umworozi wabihuguriwe bityo itsinda ry’aborozi baturanye bajya muri ya mirimo yabo bagasesengura ibyo bakora kugira ngo ibibazo birimo babyigeho bafatanyije hanyuma bakuremo n’ibisubizo.
Sindayigaya yagize ati “Ni uburyo rero bushya bw’iyamamazabworozi aho aborozi bagira uruhare mu gukemura ibibazo bahura na byo mu mirimo yabo ya buri munsi bakanagerageza kubishakira ibisubizo.”
Akomeza agira ati “Aborozi bakora uwo mwuga bahurira mu murima kugira ngo bahinge ubwatsi bw’amatungo, bagahurira mu kiraro kugira ngo bakurikirane ubuzima bw’inka n’ibiyerekeyeho byose cyangwa se mu rwuri kugira ngo bige uko amatungo yabo agomba gufatwa neza muri urwo rwuri.”
Ibi byose ngo bikorwa n’aborozi ubwabo baturanye bagashyirwa hamwe n’umufashamyumvire wabihuguriwe.
Aya mashuri ni uburyo bushya bw’iyamamazabworozi butangiye bwazanywe n’umushinga wa RDDP umushinga ugamije ubworozi bw’inka zitanga umukamo, ukorera mu turere 12, harimo amatsinda y’aborozi 600, intego ni uko bizagera mu turere twose.
Sindayigaya akomeza avuga ko ubu buryo bwihuta mu gutanga umusaruro kuko aborozi baba babifitemo uruhare bo ubwabo kandi buri wese agira uruhare rwo gusesengura no kwishakira igisubizo k’ikibazo gihari.
Ati “Ni uburyo rero bwihuta cyane bukagera ku bantu benshi, tumaze kugera ku borozi barenga ibihumbi 27, kandi ni mu gihe kingana n’umwaka gusa.”
Kugeza ubu, ibimaze kugerwaho harimo kuba harakwirakwijwe imbuto zitandukanye z’ubwatsi, ugasanga ubwatsi bw’amatungo butigeze bugera ahantu na hamwe aborozi barabumenye, bamenya akamaro kabwo, aborozi barimo gukwirakwiza uburyo bwo kubaka ibiraro bafatanyije muri ayo matsinda yabo kwita ku matungo kuko amasomo atangwa ari mu byiciro bitandukanye kuva ku bwatsi kugera ku buzima bw’inka, uko yororoka, uko igaburirwa n’ibindi.
Ibi bituma byihuta kuko ngo buri mworozi uri mu itsinda, atahana intego yo kujya kubikora mu rugo iwe.
Rutagengwa John, ashinzwe gusesengura imishinga minini no gutanga inguzanyo muri BDF, avuga ko bakorana bya hafi na ba borozi kugira ngo babatere inkunga kugera ku ntego zabo.
Yagize ati “BDF ni ikigo cyashyizweho na Leta cyo kunganira imishinga iciriritse n’iminini ndetse n’imitoya, muri ubwo buryo hari inshingano Leta yagiye iha BDF harimo no gucunga inkunga Leta igenda ibona hirya no hino, ari zo zituruka muri Minisiteri zitandukanye harimo na Minisiteri y’Ubuhinzi n’Ubworozi.”
Akomeza agira ati “Hari n’indi nshingano dufite yo gufasha abantu kubigira imishinga, tukumva igitekerezo cyabo, umushinga umworozi afite, tukamufasha kuwandika neza no kumwereka ibyo akeneye kurusha ibindi, noneho akajya ku bishyira mu bikorwa n’ayo mafaranga tukayatanga.”
Yibutsa aborozi ko uruhare rwabo rukenewe kuko hari nubwo bamwunganira mu bitekerezo.
Aborozi muri rusange barashimira Leta y’ubumwe bw’Abanyarwanda kuko mbere habagaho Nkunganire mu buhinzi gusa, ariko bakishimira ko kuri ubu Leta y’u Rwanda yatekereje ibinyujije mu mushinga wa RDDP, hashyirwaho na Nkunganire mu borozi, bikabasha kubafasha haba ku bashaka gukora ishoramari rirambye ry’igihe kirekire, harimo nko gukora inganda zikora amata, izikora za Forumaje cyangwa se n’inganda zikora ibiryo by’amatungo kugira ngo inka irusheho gutanga umusaruro.

robotstxt: allowed

filter: keep


text:
Dr Ngirente yakiriye abayobozi bashya ashima abasimbuwe umusaruro bagaragaje
Yanditswe na SEZIBERA ANSELME
Minisitiri w’Intebe Dr Ngirente Edouard yifurije ikaze abayobozi bashya bahawe imyanya mu biro bya Minisitiri w’Intebe, anashima abasoje inshingano zabo muri iyo myanya umusaruro bagezeho.
Hari mu muhango w’ihererekanyabubasha ku mwanya w’umuyobozi mukuru mushya mu biro bya Minisitiri w’Intebe, Rugigana Evaritse, n’ucyuye igihe Uwamariya Odette, ndetse no ku mwanya w’Umunyamabanga Uhoraho muri Minisiteri Ishinzwe Ibikorwa by’Inama y’Abaminisitiri muri Primature aho Alphonsine Mirembe yasimbuwe na Kagarama Doreen.
Dr Ngirente yashimye Umukuru w’Igihugu washyize mu myanya aba bayobozi nyuma y’ubushobozi yababonyemo, imbaraga n’umurava, ashima abasimbuwe kuri iyo myanya ku gusohoza neza inshingano zabo. Yahaye ikaze anifuriza imirimo myiza Rugigana Evariste na Kagarama Doreen, abahamiriza ko akazi bakoraga kuzuzanya neza n’ako bajemo gashya.
Dr Ngirente yashimye Uwamariya Odette wasimbuwe ku mwanya w’Umuyobozi Mukuru mu biro bya Minisitiri w’Intebe, ubwitange yagaragaje kuko urwo rwego rugira akazi katoroshye. Yanashimye Mirembe Alphonsine, kuko hari byinshi yafashije abahakorera akanabamenyereza imirimo kuko benshi bari bashya.
Uwamariya Odette yashimiye Minisitiri w’Intebe n’abo bakoranaga ku bw’umwanya yise muto ariko mwiza yari amaze ahakorera, ko igihe amaze kuri uwo mwanya yahigiye byinshi bikubiyemo kwicisha bugufi, gukora cyane no kubaha abo bakorana, akabibona nk’impamba izamufasha gukomeza n’ahandi azabasha gukora mu gihugu.
Yifurije imirimo myiza umusimbuye, amugira inama yo guharanira ko inshingano Minisitiri w’Intebe afite kugeraho afashwa kugira ngo zigerweho mu gukurikirana ibikorwa bya Guverinoma.
Rugigana Evaritse wasimbuye Uwamariya avuga ko yishimiye kuba yagiriwe ikizere, yizeza gukora cyane ngo yuzuze neza inshingano, abo agiye kuyobora abizeza gukorana na bo nk’itsinda.
Alphonsine Mirembe na we yahaye ikaze uwamusimbuye amugaragariza ko umwanya ajemo ukomeye cyane kandi umufasha kumenya byinshi bikomeye by’ubuzima bw’igihugu. Kagarama Doreen na we yishimiye umwanya mushya yashyizwemo kandi afite ikizere cy’uko azakorana neza n’abo asanze bakabasha gusohoza ibyo bashinzwe.


text:
Imibare igaragaza ko mu Rwanda imfu z’abana n’ababyeyi zagabanutse
Yanditswe na UWADUHIMANA FLORENCE
Mu gihe hitegurwa umunsi mpuzamahanga w’abakora umwuga w’ububyaza tariki ya 5 Gicurasi, uhagarariye Ishyirahamwe ry’ababyaza b’umwuga mu Rwanda (RAM) yatangaje ko imfu z’ababyeyi n’abana bavuka zagabanutse ugereranyije n’imyaka yashize. Ibi bikaba bigaragazwa n’imibare iherutse gushyirwa ahagaragara.
Ibi byagarutsweho ubwo Josephine Murekezi uhagarariye ababyaza mu Rwanda yatangarizaga abanyamakuru ko kugeza ubu bishimira ko umubare w’abana ndetse n’ababyeyi bapfa mu gihe cyo kubyara wagabanutse ku buryo bugaragara.
Yagize ati “Ni kimwe mu bintu twishimira nk’abakora umwuga w’ububyaza kuko dukora uko dushoboye kose kugira ngo twerekane itandukaniro. Kera wasanga hari ababyaza bamwe na bamwe birengagizaga umubyeyi uri kunda ndetse no mu gihe abyara ntiyitabweho. ibi rero ntibikirangwa kuko dukurirana buri wese kandi dutanga n’inyigisho kenshi ngo ubuzima bw’umubyeyi n’umwana bubashe kumera neza”.
Igenzura ryakozwe ku rwego rw’ubuzima bw’ababyeyi n’abana mu Rwanda mu 2015 (DHS), ryerekanye ko ababyeyi bapfa mu gihe cyo kubyara bavuye kuri 720 ku bihumbi 100 bakagera kuri 210 ku bihumbi 100 mu 2015, impinja zigera kuri 20/1000 zivuye kuri 27/1000, abana bari munsi y’imyaka itanu bagera kuri 50/1000 bavuye kuri 76/1000.
Umwarimu muri Kaminuza y’u Rwanda mu ishami ry’ubuvuzi akaba n’umubyaza w’umwuga, Oliva Bazirete, avuga ko ari ibyo kwishimira. Ati “Birashimishije cyane intera tugezeho, dukomeze twite ku bo dushinzwe n’Imana izaduhemba. Ndasaba kandi ababyeyi baba batwite kwiyitaho, barya indyo yuzuye kandi banipimishiriza ku gihe ndetse no kwihutira kujya kwa muganga mu gihe batameze neza”.
Yakomeje avuga ko impamvu nyamukuru hagaragaraga umubare munini w’abana n’ababyeyi bapfaga ari uko hari umubare munini w’abaforomo bajyaga no kubyaza kandi batarabyize nta n’amahugurwa ahagije babonye ku bijyanye no kubyaza umubyeyi. Kuri ubu umubare w’ababyaza babikora barabyize wariyongere.
Ati “Kugeza ubu mu Rwanda hose hari ababyaza 1788, muri abo, abasaga 370 ni bo biyandikishije mu ishyirahamwe ry’abanyamwuga ryashinzwe mu 2011, rikaba rimaze guhugura ababyaza 142 bafite ubushobozi bwo guhugura abandi, na bo bakaba bamaze guhugura abasaga 400.
Uwineza Francine Umubyeyi, wari umaze kubyarira mu bitaro bya CHUK, mu kiganiro n’Imvaho Nshya ati “Twitabwaho rwose kuva usamye kugera ubyaye, nange ndahamya ko abana ndetse n’ababyeyi bapfa mu gihe babyara bidaturuka ku kutitabwaho, ahubwo ni wa munsi ntarengwa w’umuntu kuko ababyaza bakora inshingano zabo”.
Umwarimu muri Kaminuza y’u Rwanda ishami ry’ubuvuzi, Mukankusi Juliette, yatangaje ko batangira gutegura abanyeshuri guhera mu mwaka wa 1 kugera barangije. Ati “Duhera mu mwaka wa mbere dutegura abiga ububyaza, tubaha igihe kinini cyo kwimenyereza umwuga wabo ndetse tubagenera n’amahugurwa bityo rero iyo basoje bajya mu kazi bazi icyo bagiye gukora kuko baba barigishijwe bihagije.”
Intego z’iterambere rirambye zigaragaza ko mu 2030, ababyeyi bapfa mu gihe cyo kubyara bazagabanuka bakagera kuri 70 ku bihumbi 100, abana bari munsi y’imyaka itanu bakagera kuri 25/1000, impinja zipfa zivuka zo zikagera kuri 12/1000.
Umunsi mpuzamahanga w’ababyaza mu Rwanda uzaba kuri uyu wa gatandandatu ariko ukaba uzizihizwa kuri uyu wa gatanu ahazamurikwa ibikorwa, ubushakashatsi bwakozwe, kugira ngo ababyaza barusheho gukora neza ndetse hakazanatangwa ibikoresho (Tablet) bizajya byifashishwa n’ababyaza cyane cyane abo mu byaro ngo barusheho gutanga serivise inogeye abaje babagana.
Insanganyamatsiko y’uyu mwaka ikaba igira iti “Ababyaza mu gufata iya mbere mu gutanga serivise nziza”.


text:
Padiri Uwimana Jean Francois, umusaseridoti muri kiliziya gatolika benshi bamenye nk’umuhanzi mu njyana ya hip hop yataramiye urubyiruko rwo mu kigo ngororamuco cya Iwawa. Iki gitaramo kandi yakoze cyabaye nyuma y’uko yari yajyanye n’abandi bapadiri bagiye gutanga amasakaramentu ku bari Iwawa.
Ku munsi w’ejo hashize tariki 30/01/2019 nibwo Padiri Uwimana Jean Francois umaze igihe gito avuye muri Canada yerekeje Iwawa mu kigo ngororamuco ahakorera igitaramo cyo gusingiza Imana no gukangurira abariyo kwiyegereza Imana. Yaririmbye zimwe mu ndirimbo ze nka ‘Nyirigira’ aho yabashishikarizaga gufata icyemezo cyo kwisubiraho.
Mbere yo gutarama habanje misa yanatanzwemo amasakaramentu
Izindi ndirimbo yaririmbye harimo ‘Uhoraho’, iyi yayiririmbye ashishikariza abari Iwawa kwizera Imana aho kwiyica mu bwonko n’ibiyobyabwenge. Yaririmbye ‘Gusenga’ na Twigendere ziri mu njyana ya rap ababwira ko Imana ibakunda kandi ibazi kandi ko nibumva ko bakunzwe bizabafasha kutiheba no gukunda abandi bakanakorera igihugu.
Padiri Uwimana yataramiye ab'Iwawa
Padiri Uwimana yabwiye Inyarwanda ko mu gihe yari yajyanye n’abandi bapadiri mu muhango wo gutanga amasakaramentu, mu gihe ababyifuza bajyaga guhabwa penetensiya we yafashe umwanya wo gutaramira abandi mu ndirimbo zikubiyemo ubutumwa bwo gukunda Imana no kuyisingiza. Uyu mupadiri asanzwe afite indirimbo zitandukanye zitamenyerewe cyane muri kiliziya gatolika harimo n’iza hip hop.
Reba zimwe mu ndirimbo za padiri Uwimana Jean Francois:


text:
Kuba umukobwa yarakwemereye ko agukunda ntibihagije guhita ubyemera nk’ukuri kuko hari igihe ashobora kubyemera bitewe n’inyungu akubonamo . Ugomba rero kubanza ukitonda ugashishoza, ukareba ko agukunda koko . Dore bimwe mu byakugaragariza ko agukunda bya nyabyo: 1 Yifuza kukuba hafi iteka Ahora iteka ashaka kuba hafi yawe, igihe mutari kumwe akakwandikira akubaza amakuru cyangwa se akaguhamagara ntarindire ko ari wowe umuhamagara gusa; ahanini uzumva akubaza niba wageze mu rugo mu gihe ukora cyangwa se uri umunyeshuri. Aba yumva kandi ashaka kumenya uko wiriwe, mbese uko umunsi wakugendekeye. Umukobwa ugukunda kandi uzumva yishimira kumenya gahunda zawe no kumenya ibyo utegenya gukora mu minsi y’ikiruhuko nka week-end . Nawe kandi arakureka ukamenya amakuru ye ndetse nawe ubwe ukamumenya. Bene uyu mukobwa ntashobora kwibagirwa kuguhamagara cyangwa kukuvugisha ku itariki y’agaciro mu buzima bwanyu. Muri make, agerageza kumarana nawe igihe kirekire. 2 Akwereka umuryango we n’incuti ze Uru aba ari urukundo rwuzuye kandi ni iby’agaciro mu gihe umukobwa afashe icyemezo cyo kukwereka ababyeyi be cyangwa abandi bantu bo mu muryango we ndetse n’inshuti ze za hafi adashatse kukugumisha mu kigare kimwe. Uyu mukobwa kandi ngo aba ashaka kugushyira hafi ye kugira ngo ukomeze umwiyumvemo ku bundi buryo. Ikindi umukobwa ugukunda yishimirako buri muntu amenya ko muri kumwe kandi akavuga ko mukundana uri inshutiye ya mbere. 3 Ni umukobwa wihagararaho kandi ugufitiye icyizere Umukobwa nk’uyu aguha umwanya wawe wo gusohoka n’inshuti zawe kandi ntibimutere ikibazo. Ubundi azagera aho ategure kuza kukureba ari kumwe na bagenzi be. Ubushuti bufite icyizere bumara igihe kinini, buraramba kandi bukagenda bwaguka; ni ukuvuga ko umukobwa ukwizera akenshi aba anagukunda. 4 Umukobwa ugukunda rimwe na rimwe aragufuhira Kuba umukunzi wawe agufuhira ntibizagutere ikibazo kuko burya iyo abagore bafushye bihita bigaragarira buri wese . Gufuha ntabwo ari ikimenyetso cy’urwango ahubwo ni urukundo rwinshi aba yifitemo; ni ukuvuga ko gufuha ari ikimenyetso cy’urukundo. Nubona ikintu cyose uzakora kitababaza umukobwa mukundana cyangwa se ukabona atajya agufuhira na gato, uzamenye ko uwo mukobwa atakwitayeho . 5 Azakwibwirira ko agukunda Ubundi ngo mu mibereho y’abakobwa hari amagambo abagora gukoresha nko kubwira umuhungu ko amukunda. Niwumva rero abivuze uzamenye ko byamuvunnye cyane . Burya umukobwa utagukunda by’ukuri ntiyapfa kubumbura umunwa we ngo akubwire ko agukunda yumva mu byiyumviro bye atari ko bimeze. Umukobwa rero uzakubwira ko agakunda uzamenyeko nta n’ikibazo yagira isi yose imenye ko agukunda; mbega aba akwishimiye anishimiye kuba ari kumwe nawe. Niba rero ufite umukobwa wita ko ari inshuti yawe (girlfriend) ,ugasanga mu bimenyetso tuvuze haruguru nta na kimwe afite cyangwase akugaragariza menya ko atagukunda na buhoro ahubwo urebe uburyo wabona undi ugukunda kandi ubikwereka mu bikorwa no mu magambo.
Kuba umukobwa yarakwemereye ko agukunda ntibihagije guhita ubyemera nk’ukuri kuko hari igihe ashobora kubyemera bitewe n’inyungu akubonamo . Ugomba rero kubanza ukitonda ugashishoza, ukareba ko agukunda koko . Dore bimwe mu byakugaragariza ko agukunda bya nyabyo:
1 Yifuza kukuba hafi iteka
Ahora iteka ashaka kuba hafi yawe, igihe mutari kumwe akakwandikira akubaza amakuru cyangwa se akaguhamagara ntarindire ko ari wowe umuhamagara gusa; ahanini uzumva akubaza niba wageze mu rugo mu gihe ukora cyangwa se uri umunyeshuri. Aba yumva kandi ashaka kumenya uko wiriwe, mbese uko umunsi wakugendekeye. Umukobwa ugukunda kandi uzumva yishimira kumenya gahunda zawe no kumenya ibyo utegenya gukora mu minsi y’ikiruhuko nka week-end .
Nawe kandi arakureka ukamenya amakuru ye ndetse nawe ubwe ukamumenya. Bene uyu mukobwa ntashobora kwibagirwa kuguhamagara cyangwa kukuvugisha ku itariki y’agaciro mu buzima bwanyu. Muri make, agerageza kumarana nawe igihe kirekire.
2 Akwereka umuryango we n’incuti ze
Uru aba ari urukundo rwuzuye kandi ni iby’agaciro mu gihe umukobwa afashe icyemezo cyo kukwereka ababyeyi be cyangwa abandi bantu bo mu muryango we ndetse n’inshuti ze za hafi adashatse kukugumisha mu kigare kimwe. Uyu mukobwa kandi ngo aba ashaka kugushyira hafi ye kugira ngo ukomeze umwiyumvemo ku bundi buryo. Ikindi umukobwa ugukunda yishimirako buri muntu amenya ko muri kumwe kandi akavuga ko mukundana uri inshutiye ya mbere.
3 Ni umukobwa wihagararaho kandi ugufitiye icyizere
Umukobwa nk’uyu aguha umwanya wawe wo gusohoka n’inshuti zawe kandi ntibimutere ikibazo. Ubundi azagera aho ategure kuza kukureba ari kumwe na bagenzi be. Ubushuti bufite icyizere bumara igihe kinini, buraramba kandi bukagenda bwaguka; ni ukuvuga ko umukobwa ukwizera akenshi aba anagukunda.
4 Umukobwa ugukunda rimwe na rimwe aragufuhira
Kuba umukunzi wawe agufuhira ntibizagutere ikibazo kuko burya iyo abagore bafushye bihita bigaragarira buri wese . Gufuha ntabwo ari ikimenyetso cy’urwango ahubwo ni urukundo rwinshi aba yifitemo; ni ukuvuga ko gufuha ari ikimenyetso cy’urukundo. Nubona ikintu cyose uzakora kitababaza umukobwa mukundana cyangwa se ukabona atajya agufuhira na gato, uzamenye ko uwo mukobwa atakwitayeho .
5 Azakwibwirira ko agukunda
Ubundi ngo mu mibereho y’abakobwa hari amagambo abagora gukoresha nko kubwira umuhungu ko amukunda. Niwumva rero abivuze uzamenye ko byamuvunnye cyane . Burya umukobwa utagukunda by’ukuri ntiyapfa kubumbura umunwa we ngo akubwire ko agukunda yumva mu byiyumviro bye atari ko bimeze. Umukobwa rero uzakubwira ko agakunda uzamenyeko nta n’ikibazo yagira isi yose imenye ko agukunda; mbega aba akwishimiye anishimiye kuba ari kumwe nawe.
Niba rero ufite umukobwa wita ko ari inshuti yawe (girlfriend) ,ugasanga mu bimenyetso tuvuze haruguru nta na kimwe afite cyangwase akugaragariza menya ko atagukunda na buhoro ahubwo urebe uburyo wabona undi ugukunda kandi ubikwereka mu bikorwa no mu magambo.


text:
by http://urukundo.info
Abagore bo mu Rugaga rw’Abikorera mu Rwanda (PSF) baributsa abagabo kureka abagore bakava mu rugo na bo bakitabira ibikorwa bigamije iterambere, kuko iterambere ry’umugore rikemura byinshi.
Umuyobozi w’ Ihuriro ry’Abagore Bikorera muri PSF, Mushimiyimana Eugenie, yavuze ko iki gikorwa gishyigikira icya Loni cyarangiye mu minsi yashize cyo gushyigikira umugore akiteza imbere biciye mu mirimo igamije nyungu hazamurwa imbaraga zabo.
Izi nshingano z’urugo zaharirwaga kenshi umugore ngo zatumaga abantu bafata ko umugore agomba kuguma mu rugo akita ku bana binajyana n’imirimo yo mu gikoni nyamara ngo si ko byakagombye kugenda.
Yakomeje ati “Birasaba umuryango muri rusange gushyira hamwe, umugabo akumva ko niba umugore agiye mu bikorwa byo kwiteza imbere adataye urugo atibagiwe inshingano ze atagiye kwirenganiza icyo yari akwiye kuba cyo ahubwo ko agiye gukorera urugo kugira ngo bafatanyirize hamwe kuruzamura.”
Ku bagabo ngo batege amatwi banarebe ibyiza by’iki gikorwa kuko iyo umugore wo mu rundi rugo ateye imbere bitewe n’ibikorwa by’ishoramari yitabiriye bitanga isomo mu rundi rugo.
Kalisa Tunga ni umwe mu bagabo bagaragaje ko iterambere ry’umugore rigera mu nkike zose z’urugo, umuryango n’igihugu.
Yongeyeho kandi ko abagore ari bo benshi mu Rwanda, bityo bateye imbere ngo ni igihugu cyaba giteye imbere. Yongeye gukangurira abagabo kunyurwa n’uko abagore bakwiteza imbere.
Yongeyeho ko “umugore afite ubushobozi bwo guteza imbere ubukungu bw’umuryango; kugarukira mu gikoni gusa ntagire ikindi akora afite ubwenge afite ubushobozi, ni igihombo ku muryango.”
Abagore batandukanye bo mu Rwanda bamaze iminsi bafashwa kongera ubushobozi mu byo kwihangira imirimo no gukoresha amahirwe babona kwiteza imbere.
Ibi bicishwa mu mahugurwa bahabwa n’umushinga w’Abadage GIZ ukunze kubahugura wanabahaye inzobere mu kubagira inama ikorera muri PSF, hagamijwe ko bakwiteza imbere bakaba ba rwiyemezamirimo bahanga akazi bagatanga imirimo.


text:
Imibereho Y'Abaturage
Ku Kazi: Ahantu Tumara Igihe, Hakaduhemba, Ariko Hagoye…
Ku kazi no mu buriri niho hantu habiri umuntu uwo ari we wese amara igihe kinini cy’ubuzima bwe.
Mu bihugu hafi ya byose by’isi, abakozi bo mu ngeri zose barya umugati bawubiriye icyokere.
Kubira icyokere kugira ngo umuntu ahembwe ni ingenzi kuko n’Abanyarwanda bavuga ko ‘udakora ntakarye!’
Kubona akazi ni byiza ariko hari ubwo akazi umuntu akora kamubera umutwaro cyane cyane iyo abo bakorana batamworohera, ngo bamubere abatanyabikorwa aho kumubera abakoresha.
Leta zunze ubumwe z’Amerika, u Buyapani, u Bushinwa, Koreya y’Epfo, Afurika y’Epfo, Kenya, Nigeria…ni bimwe mu bihugu bifite abaturage biyahura kubera akazi kabatera kwiheba, ntikabahe amahwemo.
Imibare yatenzwe n’ikigo cy’ubuzima cya USA kitwa CDC( Center for Disease Control and Prevention) yasohowe muri 2018 yakusanyijwe muri Leta 22 mu zigize USA yagaragaje ko abakozi biyahura kubera ibibazo bagterwa n’akazi abaza ku mwanya wa mbere ari abakora mu bwubatsi no gucukura amabuye y’agaciro.
Bihariye 52.1%, kandi abenshi biyahura ni abagabo kuko bari ku ijanisha rya 26.0% naho abagore bakaba bafite 1%.
Ikindi kigaragara ni uko mu myuga yose, abagabo ari bo biyahura kurusha abagore.
Uko wakwishimira akazi ukora n’ubwo kaba gatesha umutwe
Abahanga bavuga ko akazi gakunze gutesha abakozi umutwe ari ako bakorera ahantu hamwe, batimuka.
Gukorera akazi mu bice bitandukanye ukahahurira n’abandi bantu bigabanya umuhangayiko uterwa n’abo musanzwe mumenyeranye.
Abantu musanzwe mukorana buri munsi akenshi bageraho bikarenga kuba mukorana ahubwo mukagirana ubundi bucuti bushobora no kuvamo gukomeretsanya.
Muri iki gihe hadutse COVID-19, gukorera kure y’ibiro bishobora gufasha abakozi mu rugero runaka, bikagabanya igitutu bahozwaho na ba shebuja cyangwa bagenzi babo.
Gukora akazi mu buryo bushyize mu gaciro
Burya umukozi mwiza yiha intego z’ibyo agomba kuzuza. Iyo yihaye intego zihanitse, bimwe bamwe bita kwipasa muremure, bimusaba imbaraga nyinshi, umwanya mwinshi wenda n’amikoro atateganyirijwe.
Iyo atazigezeho, yumva agize ipfunwe, akirakarira, akumva ko ntacyo yakoze kandi mu by’ukuri uburiye mu kwe ntako aba atagize.
Kwiha intego zidashyize mu gaciro si byiza kuko bituma ubwonko n’umutima bw’umukozi bikora cyane hagamijwe kugera kuri za ntego kandi bidashoboka.
Hari bamwe bishwe no guhagarara k’umutima, abandi bahanuka ku bikwa bari kubaka, abandi babaga abarwayi nabi, abandi bafatira abantu ibyemezo byabaviriyemo igihano cy’urupfu cyangwa icya burundu , abandi barenganya inzirakarengane… byose biturutse ku gukoresha ubwonko kandi bunaniwe.
Gukora akazi hashingiwe ku ntego zishyize mu gaciro bituma agakozwe kose kanyura uwagakoze, bigatuma azakora n’akandi ejo.
Menya ko hari igihe cy’akazi n’icyo kuruhuka
Nyuma y’akazi umukozi aba agomba kuruhura ubwonko bwe n’izindi ngingo z’umubiri we zituma akora akazi yiyemeje.
Va mu kazi ukine umukino utuma uruhuka. Ushobora kwiruka uri kumwe na bagenzi bawe cyangwa uri wenyine, ushobora kujya kwiga icyuma cy’umuziki cyangwa ururimo rushya n’ikindi kintu gituma ubwonko buhugira ku bindi bidafite aho bihuriye n’akazi.
Iyi ngingo abakoresha bagomba kuyizirikana.
Hari bamwe muri bo bumva ko umukozi wabo aba agomba gukora akazi igihe cyose kandi mu by’ukuri bitashoboka igihe kirekire.
Imashini cyangwa igikoresho icyo aricyo cyose gikoreshwa kitaruhuka gisaza vuba.
Ikindi cy’ingenzi cyane ni uko mu gihe abantu bari mu kazi baba bagomba kubana kivandimwe, buri wese agafata mugenzi we n’umufatanyabikorwa, aho kumuvunisha.
Mu gihe ari icyo umwe atumvikanyeho na mugenzi we, ibyiza ni ukubiganiraho mu mwuka wa gishuti aho kubifata nk’aho ari ukurushanwa igikundiro imbere y’umukoresha.


text:
14/02/2017, yanditswe na Emmanuel Senga
U Rwanda ni igihugu gifite amateka yihariye, kubera ko kugeza ubu ni cyo cyonyine mu bihugu by’Afurika cyabayemo ubwicanyi bwaje kwitwa jenoside ku rwego mpuzamahanga. Uyu ni umwihariko nubwo ari mubi bwose. U Rwanda kandi ni igihugu cyamenye ubwoko bwose bw’ubutegetsi, uhereye ku butegetsi bwa cyami ugana ku butegetsi bwa “kidemokarasi”, utibagiwe n’igice cy’amateka yaranzwe n’ubukoloni, ubwo igihugu cyakolonizwaga n’Ubudage kugeza butsinzwe mu ntambara ya kabiri y’Isi, hanyuma rukegurirwa Umuryango w’Ibihugu byiyunze (Société des Nations), mbere yo kuragizwa Ububiligi. Nyuma muri 1962 rwaje kubona ubwigenge, ruhinduka Repubulika nyuma yo gusezerera ingoma ya cyami (28 Mutarama 1961). Kuva rwinjira mu buyobozi bwa Repubulika, amahoro n’umutekano muke byagiye bisimburana, nyuma y’ibitero by’inyenzi kuri Repubulika ya mbere, na yo yaje guhirikwa n’ingoma ya gisirikare, yaje na yo gusenywa n’ibitero byaturutse muri Uganda, bigashyiraho ubutegetsi utamenya niba ari ubwa gisirikari cyangwa gisivili, cyangwa niba bushingiye ku Ishyaka rimwe, kuko bwemerera amashyaka yandi kugabana ubutegetsi, ariko Ishyaka riri ku butegetsi rikayayobora mu mpuzamashyaka, kandi bukazira ayandi yavuka, cyane cyane avukiye hanze y’igihugu.
Iyi mihindagurikire y’amateka y’igihugu cyacu ni yo yari ikwiye gusobanura ko koko akeneye gusubirwamo, akumvikanwaho, maze abanyarwanda bose bakayumva kimwe, nta kuyagoreka bitewe n’igice kibifitemo inyungu. Amateka y’igihugu agomba kwemerwa uko yakabaye, yaba mabi yaba meza, nta marangamutima ayivanzemo, ku buryo agomba no kwigishwa ibisekuruza uko bigenda bisimburana uko abanyarwanda bayumvikanyeho.
Muri iki gihe amateka y’u Rwanda aratandukanye bitewe n’uko yagiye ahindagurika mu gihe gito cyane, Kugeza ubu hari ibice bimwe na bimwe by’amateka abanyarwanda bagombye kuba bumvikanaho, ariko birakwiye ko haboneka uburyo bumwe bwo kumva amateka y’igihugu kimwe, kuko nta mateka yavugwa ukubiri yarabereye mu gihugu kimwe ngo byumvikane. Nyamara nta nubwo yari aruhije, kuko kuva ku iremwa ry’u Rwanda rwa Gasabo kugera ku ntambara y’Inkotanyi, harimo ibice bikomeye bikeneye kumvikanwaho gusa, ahateye impaka zigakemurwa. Muri aya mateka hari adashidikanywaho: Ingoma ya cyami, Ubukoloni, Ubwigenge, Repubulika I na II, hari igitero cyo mu Ukwakira 1990, hari jenoside yo 1994, n’ubutegetsi bwa FPR.
Ikibazo u Rwanda rufite ku byerekeye amateka yarwo, ni uko hahora ibice nka 2 bihanganye, kimwe gikurura cyishyira, cyivuga ameza, ari na ko giharabika ikindi. Ibi bice bihangana usanga akenshi bikurikiza amoko, ku buryo iyo ubutegetsi bufitwe n’abitwa abatutsi, bukora ibishoboka byose ngo buheze kandi bunasebye abahutu, ni kimwe n’iyo bufitwe n’abahutu na byo biba uko. Kubera ko iki kibazo gihoraho kandi kigahora kigaruka, cyari gikwiriye gushakirwa ibisubizo bihoraho mu rwego rw’imishyikirano, kugeza ubwo iyi myumvire yo mu moko irangiriye burundu. Ibi rero birashaka amategeko ahamye, u Rwanda rukaba igihugu kigendera ku mategeko. Simpamya ko bizabaho ejobundi.
Aya mateka agomba kuganirwaho, hakemezwa ayo abantu bumva kimwe akaba ari yo akurikizwa, kuko amateka ni amateka, ntiyakagombye kurangwa n’amarangamutima. Kimwe n’amateka yacu, n’amatora mu gihugu ni amarangamutima. Nta matora ahaba, haba ikinamico y’amatora, aho usanga uzatorwa aba yararangije gutorwa, hasigaye kwereka amahanga. Muri iri jambo ry’intangiriro y’umwaka wa 2016, Perezida Kagame arabivuga mu kinyarwanda. ati: ‘Mwansabye kuzakomeza kuyobora igihugu nyuma ya 2017, nkurikije uburemere bwabyo n’imyumvikanire mwabihaye, nta kuntu ntabyemera, ubwo hasigaye inzira zisanzwe bigomba kunyuramo igihe nikigera”.
Ubu se hakenewe ibihe bisobanuro bindi? Ndetse Perezida Kagame agera kure aho asobanura ayo matora, avuga ati;’ ubwo hasigaye inzira zisanzwe bishobora kunyuramo igihe nikigera. Aha arashaka kuvuga gutegura intore, gukoresha amanama yo kwigisha gutora, kugabanya igihugu mo ibipande by’amatora, buri gipande kigashingwa Afande runaka n’abasirikari be, kweguza ba gitifu bamaze kumenya amayeri yo gutora bashobora no kuyarwanya bucece. Ubu se ibyo Perezida atavuze ni ibiki? Ahubwo yongeyeho ko agiye kuzareba uko umwanya wa Perezida wazahinduka. Ubu se niba agiye kuwugira ubwami nyuma ya 2017 ko byose bishoboka kandi icyo ashatse ko gikorwa, muzavuga ko atabibabwiye? Kagame wamunenga ikindi icyo avuze ni cyo akora. Arababwira ati tuzatoranyamo abo ducyura, abandi basigaye tubarase, yarangiza akabikora. Ati niyubakiye inzu, nta wuzayinsangamo ngo mukundire, bwacya Padiri Thomas Nahimana ati ndashaka gutaha, Kagame akamwibutsa ati ntiwabyumvise? Sinzi icyo abanyarwanda barwana na cyo bajyanwa mu matora, Aho guta igihe abanyarwanda birirwa banamye ku zuba ngo baratora, bari bakwiye kujya indi migambi.
Muri iki gihe gisigaye, ikibazo gihangayikishije ni ukumenya uko aya matora aje agomba gutegurwa. Mu by’ukuri si amatora, kuko Kagame yivugiye ko abanyarwanda bamusabye gukomeza kubayobora, ngo akemera kuzabayobora. Birumvikana ko nta matora y’ukuri ategerejwe. Ikizayavamo kirazwi, ahubwo abantu bari bakwiye kwitegura ikizakurikira. Hari abibaza niba no kuyagiramo uruhare bifite akamaro? Ku giti cyanjye nemera ko bitari ngombwa guta igihe umuntu ayagiramo uruhare, ariko kandi haramutse hari ubishaka, mu bwigenge bwe, abantu bakwiye kumureka akigeragereza, kuko aba yanze kugendana n’abandi kandi afite impamvu ze. Tugomba kumenyera kumva ko umuntu afite uko we yumva ibintu, Ikibazo kigasigara ari ukumenya ikigomba gukorwa nyuma y’iby’abantu bose baba bamaze kugerageza. Kandi n’abo bigeragereza ntibiboroheye, hari abasonerwa bakemererwa kwinjira mu gihugu, ariko na bo ntibatinda gukubitana n’inzira y’umusaraba; hari n’abandi badateze kuzemererwa na rimwe. Aba na bo nibahindure umuvuno.
Muri aka gace k’iyi videwo iri hasi aha, muribonera uko uyu Philippe Mpayimana, ngo ushaka kwiyamamariza kuba Perezida wa Repubulika, agatangira abuzwa epfo na ruguru ngo nazane uruhushya rumuhesha uburenganzira bwo gukorera inama mu cyumba cya Hoteli yarangije kwishyura. Ibi bivuga ko Leta ifite akaboko no mu bucuruzi bw’abikorera ku giti cyabo. Ni ryari mwabonye Leta ijya kumenya uwakodesheje icyumba n’icyo yagikodeshereje? Ubu se iyo aba nka Padiri Thomas Nahimana byari kugenda gute? Ng’uko uko abantu basiragizwa iyo bashaka gukora ibyo FPR idashaka. Aha icyatumye batanamubuza kuza, ni uko bari bazi ko nta numuzi, ariko kuba yashobora gutungura no kurangaza, ni byo bituma bagomba kugenda bamunaniza ngo bamwumvishe.
Iki kiganiro mwumva muri iyi video hari uwakise ‘Inzira ndende ya Filipo Mpayimana’
Hari ibintu bizwi nk’ihame: ni uko Kagame nta muntu bazumvikana ngo baragabana ubutegetsi. Ibi ntibiba muri kamere ye. Abakorana na we bose bagomba kwemera kumuramya, bakemera ko ibyo atekereza ari byo byo, kandi bakabikurikiza batinuba, kuko iyo binubye inkurikizi zibageraho bwangu.
None niba hari abantu batemera iyi mikorere, bari migambi ki?
Iyo witegereje neza, usanga ko iyo buri gihe habaye amakimbirane y’ubutegetsi, buri gihe hagomba imishyikirano. Iri na ryo ni irindi hame, ariko kandi imishyikirano ikorwa hagati y’impande zishaka kumvikana, Kagame we ibyo ntabikozwa. None se bizagenda bite ngo habeho ubuyobozi buhuriweho n’abanyarwanda b’impande zose? Kuvuga ko Kagame adakozwa imishyikirano ntibisobanuye ko atazayemera. Igihe kizagera ayemere, ikibazo gusa ni ukumenya icyo gihe ni gihe ki kandi kizazanwa n’iki?
Reka twibukiranye duhereye ku mishyikirano y’Arusha yahuzaga ubutegetsi bwa Yuvenali Habyarimana, bwa MRND n’Inkotanyi zari zarateye u Rwanda. Nk’uko bigenda mu mishyikirano yose, habanje kubaho gupima ingufu ku rugamba rw’amasasu, kugira ngo babone kwicarana ngo baganire ku meza y’imishyikirano. Ubundi ntacyari gushoboka, hatabanje kumvana mu mirya ngo n’amahanga abone aho ahera ahuza impande zombi, ibyo kandi ni byo Kagame yamenyereye, ibyo ni byo ategereje.
Ikibazo ni ukumenya niba abarwanya ubutegetsi bwa Kagame biteguye kunyura iyi nzira. Abanyarwanda bari bakwiye kuva mu macenga aturanga, bagashobora gotobora bakavuga icyo batekereza. Imyaka ishize yose 23 yerekanye ko FPR nta bushake na buke ifite bwo kwemera amashyaka ya Opozisiyo. Nanone guhera muri 2017, mu kwa munani, Kagame azishyira ku butegetsi, murumva abanyarwanda bazamara imyaka ingahe kuri uriya munigo mbere yo gutabarwa? Tugomba kubwizanya ukuri, ndizera ko n’imbere mu gihugu hari abantu benshi bategereje impinduka, yemwe no muri bariya bavugwa ko bari ku butegetsi, kubera ko uko bayobowe bimeze nk’ubucakara, nubwo babageneye imishahara ibahuma amaso, ariko si kuri bose. Ni ukuvuga ko impinduka yifuzwa imbere no hanze y’igihugu rero. Icyakabaye gikorwa byakabaye kugira intego iyo mpinduka, abantu bifashishije ibyo basanzwe bazi k’uwo bahanganye, maze bagashyira ho ingamba zihuta zisubiza ibibazo abanyarwanda bafite. Mu yandi magambo amashyaka n’amashyirahamwe nashyireho gahunda yo kuganisha ibitekerezo hamwe barebe ibishoboka gukorwa, ahasigaye babimenyeshe abanyarwanda bafatire ingamba hamwe. Igihe cyari kigeze ngo abanyarwanda bareke kuryaryana bakore wa mugani igikwiye, batabare abandi banyarwanda. Nta mabanga yari akwiye kubizamo, kereka nibiba ngombwa. Abanyarwanda barihagije, bafite ibitekerezo bihamye, barize, bararushye kandi bafite ubushake. None igisigaye ni iki? Kagame ati mwansabye ko mbayobora, none nanjye nkurikije uburemere bwabyo ndabibemereye, yongeramo ati nyuma ya 2017 tuzareba ukundi twagena umwanya wa Perezida wa Repubulika. None yazawugira Umwami w’Abami. Banyarwanda, banyarwandakazi muzaba mwarabimufashijemo, kuko yababwiye mukanga kumva. Nimukore inama za nyuma muteganye ibigomba gukorwa.


text:
Imana yari izi neza ibyo ikora kuva mu itangiriro. Yagennye kuva kera gushushanya ubuzima bw’abayikunda bugasa n’ubuzima bw’umwana wayo…Muri we ni mo tubona ishusho y’umuntu ya mbere kandi ari nayo Imana yifuza ko tugira.” (Abaroma 8:29 Msg).Iyo turebye uwo mwana tubona umugambi Imana yari ifite irema buri kintu.” (Abakolosayi 1:15 Msg)
“Imana iravuga iti” ‘tureme umuntu mu ishusho yacu, ase natwe…” (Itangiriro 1:26 NIV)
“Mu buzima bwanyu bwose mugomba gutekereza no gukora nka Kristo Yesu” (Abafilipi 2:5 NCV)
YESU KRISTO ATEYE ATE?
IMBUTO Z’UMWUKA.
“Ariko rero imbuto z’umwuka ni urukundo n’ibyishimo n’amahoro, no kwihangana no kugira neza, n’ingeso nziza no gukiranuka. No kugwa neza no kwirinda” (Abagalatiya 5:22-23 NIV)
Uko umwuka w’umwami akorera muri twe, tugenda duhindurwa tukarushaho gusa na we tukarushaho kugaragaza ubwiza bwe.” (2 Abakorinto 3:18b NLT)
UMWUKA WERA AKORESHA IBINTU BITATU NGO ADUHINDURE TUGIRE IMICO NK’IYA KRISTO.
Umwuka wera akoresha ukuri kugira ngo areme imico isa n’iya kristo muri twe.Ijambo ry’ubuntu bw’Imana rishobora kubahindura mukaba ibyo ishaka ko muba byo kandi rikaba ibyo mushobora gukenera byose.” (Ibyakozwe 20:32 MSG).[Yesu yarasenze ngo] “uhesheje ukuri, ijambo ryawe ni ryo kuri” (Yohana 17:17 NIV)
Ijambo ry’Imana riduhindura abantu bashyitse bashobora gukora imirimo Imana yaturemeye.” (2 Timoteyo 3:17 MSG). Umwuka wera akoresha abantu kugira ngo areme imico isa n’iya Kristo muri twe.
“kuko kubabazwa kwacu kw’igihwayihwayi kw’akanya ka none kwiyongeranya kuturemera ubwiza bw’iteka ryose bukomeye.” (2 Abakorinto 4: 17.NIV)
Ibanga: Imana ikuza imbuto z’umwuka mu buzima bwawe ikunyuza mu bibazo by’ubuzima bigutera kumva wagendera mu myitwarire itandukanye n’izo mbuto.
Tuzi ko Imana ikoreshereza hamwe ibintu byose ngo bizanire ibyiza abakunda Imana kandi bahamagawe nayo nk’uko yabigambiriwe…” (Abaroma 8:28 NLT)“Kuko Imana yari izi abayo kuva kera kandi yabatoranirije gushushanywa n’umwana wayo.” (Abaroma 8:29 NLT).
IYO NZIRA YO GUKURA UGASA NA KRISTO YITWA: KUBA UMWIGISHWA
Ujye uhora witeze ibibazo by’ubwoko bune mu buzima:
Ibigeragezo ni ibyo tunyuramo mu buzima bigenwa n’Imana kugira ngo itwiyegereze ngo itunganye imico yacu.“Tuzi neza ko bene ayo makuba atera kwihangana. Kwihangana kukaturemamo imico myiza.” (Abaroma 5:3-4 NCV)
Bene ibyo bigeragezo biberaho kugira ngo kwizera kwanyu kube gutunganijwe. Uko gutungana kurusha izahabu igiciro cyinshi.” (1 Petero 1:7a NCV) Ibishuko ni ibyo tunyuramo mu buzima bigenwa na satani kugira ngo atwigize kure y’Imana kandi yangize imico yacu.
Kandi muzirikane ko nta muntu ushukwa gukora icyaha wavuga ngo ‘Imana ni yo inshutse’ kuko Imana idashukwa ngo ikore ikibi cyangwa ngo igire uwo yoshya” (Yakobo 1:13 NLT) .
Ibicumuro ni ibikomere duterwa n’ibyaha by’abandi.Utubabarire ibicumuro byacu nk’uko natwe tubabarira abaducumuraho.” (Matayo 6:12) Ingorane kenshi ariko si iteka, ziba ari ingaruka zo guhitamo kwacu kwandujwe n’icyaha.
Ibibazo bitandukanye bisaba imyitwarire itandukanye:
Niba ari ikigeragezo kivuye ku Mana, icyo gihe ngomba gutuza igihe nkikirimo. Icyo nkeneye ni ugutuza nkizera Imana, nkareka bikagenda uko Imana ishaka.
Niba ari igishuko kivuye kuri Satani, Bibiliya iravuga ngo ugomba kukirwanya
Niba ari igicumuro giturutse ku wundi muntu, ugomba kubohoka kubwo kubabarira. We kucyihambiraho.
Niba ingorane urimo zaturutse ku ikosa wakoze, Bibiliya ivuga ko ugomba kwihana.
NTA NZIRA Y’UBUSAMO IGEZA KU GUKURA. BISABA IGIHE
Turakura kugeza igihe tuzagera ku kigero gishyitse ni ukuvuga ikigero cyo gukura ukageza ku ‘gihagararo cya kristo.’’ (Abefeso 4:13 PH)
Ubuzima bwacu bugenda buva mu bwiza bukagenda burushaho kurabagirana uko Imana igenda yinjira mu mibereho yacu natwe tukarushaho gusa nay o.” (2 Abakorinto 3:18 MSG)
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Nibyo koko amazi agira akamaro kuyanywa ukwayo nkuko na concombre ifite ibyiza yihariye. Nyamara nanone uruvange rw’amazi na concombre rufite ibyiza ntagereranywa nkuko muri iyi nkuru tugiye kubivuga.
Akamaro k’amazi arimo concombre
Uruhu rwiza
Muri concombre harimo ibisohora imyanda mu mubiri ndetse na za vitamin naho amazi yo azwiho kurwanya umwuma no gusukura umubiri. Uruvange rwabyo rero rwirukana imyanda ishajisha uruhu, rukarwanya iminkanyari yaruzaho, ndetse rukanarwanya utubara tuza ku ruhu kubera gusaza
Kugabanya ibiro
Amazi arimo concombre atera igihagisha. Ndetse anarinda inyota dore ko hari igihe ugira inyota bikagendana no gusonza. Niba wifuza kugabanya ibiro, ifunguro ryawe rinini ribeho aya mazi kuko akurinda kuryagagura cyangwa kurya byinshi.
Umutima
Concombre ikungahaye kuri potasiyumu uyu ukaba umunyungugu mwiza ufasha abafite ikibazo cy’umutima. Ubwinshi bwayo mu mubiri bugabanya igipimo cya sodiyumu, iyi ikaba mbi kuko ubwinshi bwayo mu mubiri butera umuvuduko ukabije w’amaraso. Kunywa aya mazi rero birwanya indwara z’umuvuduko, stroke, n’izindi zifata umutima.
Uburemere bw’amagufa
Nubwo muri concombre hatabamo imyunyungugu myinshi ariko habamo silicium na manganese, imwe mu myunyungugu umubiri udakenera ari myinshi, ariko ikenerwa ngo amagufa agire ireme. Kunywa aya mazi rero birafasha kugira amagufa afite ireme bikakurinda za rubagimpande n’izindi ndwara zifata amagufa uko usaza.
Kongera amavangingo
Amavangingo, amazi, amanyare nkuko byitwa mu mazina atandukanye byiyongera iyo umubiri woroshye kandi urimo amazi menshi. Kunywa amazi arimo concombre rero ni bumwe mu buryo bufasha abagore kongera aya mavangingo.
Kanseri
Muri concombre habamo cucurbitacin iki kikaba ikinyabutabire kiboneka muri yo gusa kikaba kizwiho gusohora imyanda mu mubiri by’umwihariko kunywa amazi arimo concombre bigafasha kurwanya kanseri ya porositate ku bagabo, n’izindi kanseri zinyuranye muri rusange.
Gusukura
Kunywa aya mazi bizatuma unyara kenshi bityo uko unyara ube uri gusohora imyanda n’uburozi mu mubiri. ibi bizakorwa vuba kandi birinde ko hari imyanda n’uburozi byakibika muri wowe.
Gukomeza imikaya
Muri concombre habonekamo silicium idakunze kuvugwaho cyane nyamara ikaba ari ingenzi mu gutuma ugira imikaya ikomeye kandi ikora neza.
Aya mazi ategurwa ate?
Gutegura aya mazi ntibigoye kandi ni ibintu nawe wakikorera. Icyo usabwa ni ukuba ufite amazi meza na concombre gusa.
Sukura concombre uyikatemo uduce mu muzenguruko (ntuyihate). Niba ushaka amazi yuzuye ikirahure urakata udusate 4 gusa ariko ushaka litiro ukoresha concombre yose
Suka amazi mu cyo uvangiramo hanyuma ushyiremo twa dusate twa concombre
Niba wabona balafu yishyiremo kugirango twa dusate twa concombre tutareremba. -Utayifite ukoreshe ibindi birusha uburemere concombre ku buryo zijya ku ndiba ntizirerembe
Bireke gutyo iminota 15 mbere yo kunywa
Nyuma yo kunywa ayo mazi ongera ushyiremo andi kuko ntabwo intungamubiri zirashiramo. Nihashira amasaha 24 za concombre uzijugunye ukate izindi


text:
Isomo ryo mu gitabo cy’Umuhanuzi Izayi 41,13-20
Kuko jye, Uhoraho, Imana yawe, ngufashe ukuboko kw’iburyo, nkakubwira nti «Witinya ! Ni jye ugutabara ! Witinya Yakobo, wowe bahonyora nk’akanyorogoto, witinya Israheli, n’ubwo ubu bakugereranya n’intumbi. Ni jye ugutabara – uwo ni Uhoraho ubivuze. Umuvunyi wawe ni Nyirubutagatifu wa Israheli. Dore nkugize imashini nshya icukura ubutaka kandi ifite amenyo asongoye, ugiye gutengagura imisozi, uyishwanyaguze, n’udusozi uduhindure umurama. Uzayigosora itwarwe n’umuyaga, maze serwakira iyinyanyagize. Naho wowe uzasingiza Uhoraho, uhimbarwe kubera Nyirubutagatifu wa Israheli. Abasuzuguwe n’abatishoboye bashakashaka amazi, ariko bikaba iby’ubusa, ururimi rwabo rukumirana kubera inyota; ni jye Uhoraho, uzabasubiza, jyewe Imana ya Israheli, sinzabatererana. Nzavubura inzuzi ku misozi itameraho akatsi, mu mikokwe hadudubize amasoko, ubutayu buhinduke ikidendezi, n’ubutaka bwumiranye buhinduke amariba. Nzameza amasederi mu butayu, iminyinya, ibiti bihumura n’imitini; ahantu h’amayaga mpatere imizonobari, imisave n’imigenge bikurire hamwe, bityo abantu barebe kandi bamenye, bigishanye kandi bumve, ko ari ikiganza cy’Uhoraho cyabikoze, ko ari Nyir’ubutagatifu wa Israheli wabiremye.
Zaburi ya 144 (145),1.9,10-11, 12-13b
Mana yanjye, mwami wanjye, nzakurata,
nzasingiza izina ryawe iteka ryose.
Uhoraho agirira bose ibambe,
Maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
Abayoboke bawe bagusingize !
Bazarate ikuzo ry’ingoma yawe,
Batangaze ubushobozi bwawe.
Bamenyeshe bene muntu ibigwi byawe,
N’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba.


text:
Isomo rya 1: Intangiriro 13, 2.5-18
Abramu yari umutunzi cyane, akize kuri zahabu na feza. Loti wimukanaga na Abramu, na we yari atunze amatungo, amagufi n’amaremare, hamwe n’amahema. Igihugu nticyari kibahagije bombi, kandi kubera ubwinshi bw’amatungo yabo, kubana ntibyashobokaga. Haje kuvuka intonganya mu bashumba ba Abramu n’aba Loti. – Icyo gihe Abakanahani n’Abaperezi bari bagituye mu gihugu. – Abramu abwira Loti ati «Ntihakabe intonganya muri twe, no ku bashumba banjye n’abawe, kuko turi abavandimwe. Mbese nturora iki gihugu cyose ? Reka dutandukane. Nujya ibumoso nzajya iburyo, nujya iburyo nzajya ibumoso.» , Loti aterera amaso abona ikibaya cyose cya Yorudani, n’uko cyatembaga amazi impande zose. – Ibyo byabaye igihe Uhoraho yari atararimbura Sodoma na Gomora ; muri icyo gihe icyo kibaya kugeza kuri Sowari cyari kimeze nk’ubusitani bw’Uhoraho, kimwe n’igihugu cya Misiri. Loti yihitiramo ikibaya cyose cya Yorudani, agenda rero agana iburasirazuba. Batandukana batyo. Abramu we atura mu gihugu cya Kanahani, naho Loti atura mu migi y’icyo kibaya, amahema ye ayashinga hafi ya. Abantu b’i Sodoma bari inkozi z’ibibi, bahoraga bacumura kuri Uhoraho. Loti amaze gutandukana na Abramu, Uhoraho abwira Abramu ati « Ubura amaso uhereye aho uri, maze urebe mu majyaruguru no mu majyepfo, urebe mu burasirazuba no mu burengero bwaryo. Igihugu cyose uruzi ndakiguhaye burundu, wowe n’urubyaro rwawe. Urubyaro rwawe nzaruha kororoka rugwire nk’umukungugu wo ku isi. Mbese hari umuntu washobora kubara umukungugu w’isi ? Ni ko n’urubyaro rwawe batazashobora kurubara ! Haguruka utambagire iki gihugu mu burebure bwacyo no mu bugari bwacyo, kuko nkiguhaye.» Abramu ashingura amahema ye, ajya gutura hafi y’ibiti by’imishishi ya Mambure biri i Heburoni. Ahubakira Uhoraho urutambiro.
Zaburi ya 14 (15), 1a.2, 3bc-4ab, 4cd.5
R/ Nyagasani, intungane izatura mu Ngoro yawe.
Uhoraho, ni nde ukwiye kwinjira mu Ngoro yawe?
Ni umuntu utajorwa mu mibereho ye,
agakurikiza ubutabera,
kandi akavugisha ukuri k’umutima we.
Ntagirire abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho.
Icyo yarahiriye n’aho cyamugwa nabi, nta bwo yivuguruza,
iyo agurije undi ntamutegaho urwunguko,
ntiyemera ruswa ngo arenganye utacumuye.
Ugenza atyo wese azahora ari indatsimburwa.
Ivanjili ya Mutagatifu Matayo 7, 6.12-14
Muri icyo gihe, abigishwa bari bateraniye iruhande rwa Yezu ku musozi, maze arababwira ati « lkintu gitagatifu ntimukakigabize imbwa, amasaro yanyu ntimukayajugunye imbere y’ingurube : hato zitayaribata hanyuma zikabahindukirana zikabashiha. Ibyo mwifuza ko abandi babagirira byose, namwe mubibagirire: ngayo Amategcko n’Abahanuzi. Nimwinjirire mu muryango ufunganye, kuko umuryango wagutse n’inzira y’igihogere ari byo bijyana mu cyorezo, kandi abahanyura ni benshi. Mbega ukuntu umuryango ugana mu bugingo ufunganye, n’inzira ijyayo ikaba impatanwa, maze bikabonwa na bake !»


text:
Amahoro arubakwa kandi agaharanirwa-Bishop Rucyahana
Yanditswe na Amani Claude
Mu muhango wo kwizihiza umunsi mpuzamahanga w’amahoro wanaranzwe n’umwanya wo gusangizanya ibitekerezo bigamije gufasha urubyiruko kurangwa n’umuco wo gusesengura, Perezida wa Komisiyo y’Igihugu y’ubumwe n’ubwiyunge Musenyeri (Bishop) Rucyahana John yabahamirije ko amahoro atari ikintu kiza gutyo gusa kuko yubakwa, agaharanirwa kandi akarindwa.
Rucyahana ati “Buri wese afite uburenganzira ku mahoro, si uburenganzira umuntu ahabwa, avumba, nta bwo ari impano cyangwa ikintu umuntu asaba, ahubwo buri wese agomba kuyagiramo uruhare, tugasesengura tukamenya uko agerwaho, arindwa kandi buri wese akayagira aye.”
Bishop Rucyahana asanga urubyiruko ari imbaraga zubaka igihugu kandi rugomba gusesengura kugira ngo rwirinde gukoreshwa mu bibi. Hagomba kubaho impinduka zitandukanye n’izo mu bihe byashize kuko rwagiye rwifashishwa mu bitagenda neza.
Akomeza arusaba kurangwa n’ubusesenguzi butuma n’abazarukomokaho babaho neza, ni ngombwa rero ko basobanukirwa agaciro k’amahoro no kumenya kuyaharanira.
Perezida wa Komisiyo y’Igihugu y’uburenganzira bwa muntu Nirere Madeleine we akangurira urubyiruko kumenya ko nta mahoro ahari nta n’iterambere ryabaho kandi nta mahoro yabaho mu gihe hatariho uburenganzira bwa muntu buriho.
Nirere yasabye urubyiruko kujya ruzirikana ko kubahiriza uburenganzira bwa muntu ari ishingiro ry’amahoro, arusaba kumva neza no kujya bazirikana amahoro bahangana n’ibikorwa byose bigamije kuyahungabanya kuko bibangamira uburenganzira bwa muntu.
Agira ati “Mubane mu mahoro mwirinda kwishora mu biyobyabwenge kuko bibangiriza ubuzima bigatuma mushobora gutandukira namwe mukibuza amahoro.”
Umuyobozi w’Umuryango Never Again Rwanda Dr. Joseph Ryarasa, avuga ko nyuma y’imyaka 24 igihugu kivuye muri Jenoside yakorewe Abatutsi Leta yihutiye gufasha urubyiruko kugira ngo imbaraga zarwo zibashe gukoreshwa neza mu bikorwa bikwiye bitandukane no kuba ari rwo n’ubundi rwifashishijwe cyane mu bihe bya Jenoside.
Kubera iyo mpamvu asanga urubyiruko rukwiye gushyira imbaraga mu busesenguzi kugira ngo birufashe guhangana n’ibyo abanyepolitiki batubaka barugezaho, ibyo bakazabigeraho bahugukira gusoma ibitabo n’ibindi byabafasha muri ubwo busesenguzi.
Munyaneza Christian waturutse mu karere ka Musanze, avuga ko ibintu bikunze kubuza amahoro urubyiruko ari uko rukunda guhubuka cyane mu byo ruvuga n’ibyo rukora, rukanishora mu biyobyabwenge kubera ko ruturanye n’imipaka, akagaragaza ko icyo gihe urubyiruko ruhura n’ingaruka zinyuranye zirimo amakimbirane n’abandi, abashakanye na bo bakirirwa barwana.
Avuga ko yavanye amasomo muri ibyo biganiro yo kwitondera ibyo agiye kuvuga kuko hashobora kuvamo ibyakomeretsa mugenzi we akabura amahoro.
Avuga ko agiye kugira uruhare mu kwitabira gahunda zitandukanye zirimo umuganda n’ibindi bikorwa kandi akabasha gusabamo umwanya w’ijambo kugira ngo abamenyeshe akamaro k’amahoro.


text:
Seminari nto ya Nyundo
Padiri Ndahimana Thomas,
Ndakuramutsa nkwifuriza amahoro n’umugisha bituruka ku Mana.
Nasomye inyandiko yawe kuri HYPERLINK « http://www.veritasinfo.fr/ » http://www.veritasinfo.fr yitwa”Kwemera gacaca ni icyaha gikomeye”. Muri iyo nyandiko uvugamo uko ubona Inkiko Gacaca muri rusange n’ikibazo cy’urubanza rwa Padiri Nturiye Edouard alias Simba by’umwihariko.
Ikinteye kukwandikira rero, ni uko umvuga muri urwo rubanza rwa Padiri Simba ugamije kugaragaza ko mfite uruhare mu karengane wita ko yagiriwe mu rubanza yaciriwe n’Urukiko rw’Iremezo rwa Kibuye akaza kurekurwa n’Urukiko rw’Ubujurire rwa Ruhengeri,hanyuma nkongera kugira uruhare mu karengane yagiriwe n’Inkiko Gacaca z’imirenge ya Kimironko na Nyarugunga zakorerega ku NUNDO. Cyane cyane aliko ikinteye kukwandikira ni uko nasanze ibitekerezo byawe bimwe kuri Gacaca no ku rubanza rwa Padiri Simba bidahuza n’inyito y’urubuga rw’amakuru yitwa” Veritas Info”, bisobanuye ngo amakuru y’imvugakuri.Uzi neza, nk’umuntu wihaye Imana, ko ”VERITAS” cyangwa se “UKURI” ari IMANA ubwayo nk’uko tubisanga mw’Ijambo ry’ Imana: “NI JYE NZIRA,UKURI,N’UBUGINGO” (Yoh. 14,6).
Ndifuza rero ko tuganira kivandimwe nk’abanyarwanda dufite inyota yo gushakira Igihugu ineza kuri bose kandi tukaganira gikristo nk’abantu bemera Imana twifuza guhuza n’umugambi wayo wo kugirira abantu bose neza mu kuri kudasobanya.Igituma nifuza ahanini gusangira nawe ibitekerezo mpereye ku nyandiko yawe ni uko nakubonyemo ubushake bwo kwerekana ibitekerezo byawe udahisha, ukabivuga uko ubizi n’uko ubyumva.Aliko,ubinyemerere dusangire ibitekerezo nanjye nkwereke ko hari ibyo uvuga by’ukurin ariko hari n’ibyo wibeshyaho bityo tugirane “dialogue” izadufasha kugera kuri “veritas info” cyanwa se amakuru nyakuri.Wibuke ko “errare humanum est” bivuze ngo nta munt utibeshya aliko kandi ngo “perseverare …. Stultum est” bivuze ngo kwinangira mu kwibeshya ni ubugoryi.
Mubyo wanditse harimo ibyo nshima aliko hari n’ibyo mbonamo inenge nakugira inama yo gukosora bityo ukagera ku kuri .Ngiye kubanza kukwereka ibyo nshima ,nzakurikize kukwereka ibyo mbona bikwiriye gukosoreka nkwereka n’impamvu zabyo.
Ibyo nashimye by’ingenzi ni bine:
1- Nashimye inyito y’urubuga wahisemo HYPERLINK « http://www.veritasinfo.fr/ » http://www.veritasinfo.fr igaragaza ko ufite inyota y’ukuri;
2- Nakunze ko ufite umutima wo gushima abarezi bawe barimo Padiri Nturiye Edouard,Padiri Twagirayezu Déo,Alfred Nsengiyumva,Mathias Lyamukuru.Padiri Nturiye Edouard twita Simba kuva kera yari Padiri Mukuru wa seminari nto wizemo yo ku Nyundo, naho abandi bakubereye abarimu muri iryo shuri.Bose urabashimira uburezi n’uburere baguhaye.Umutima ushima ufite rero uragaragaza ko nabwo uri mu nzira y’ukuri ,ko naho waba wibeshya atari ibigirankana;
3- Uremera ko ku Nyundo abatutsi bazize jenoside,ukibukana umubabaro by’umwihariko,abarimu bawe batatu twavuze haruguru;
4- Uravuga ko unzi kandi unzi neza cyane kandi ukemera ko umuryango wanjye watikiriye muri jenoside yakorewe abatutsi ku Nyundo nanjye nkaharokokera iyo jenoside.
Maze rero muvandimwe, iyo nsomye inyandiko yawe nkayisubira, nsanga ibi bintu uko ari bine ari „fondation“ dushobora kubakiraho tukagera kuri „veritas info“. Impamvu mbikubwira akaba ari izi zikurikira:
1-Wavuze ko unzi ,kandi unzi neza cyane,ndetse nabo bose uvuga mu nyandiko yawe,kandi ngo uwibwira umuzi ntavunika,bisobanuye ko n’uganira n’uwo baziranye atavunika;
2-Jyewe ntabwo nkwibuka kuko wari umwana tutangana birumvikana.Aliko kuba ntakwibuka igihagararo nkaba ntakumenya n’ubu duhuye,ntibivuze ko tutaziranye kuko numwa „environnement“ twabanyemo ihagije ngo tube tuziranye kuri byinshi dushobora kuganiraho tubyumvikanaho neza cyane; 3-Mu kumbona muri 1986 wamboye ndi umugabo, aliko icyo ushobora kuba utazi ni uko hariya ku Nyundo nahabaye mu bwana, nkaza kuhava, nkahagaruka uriya mwaka na kuriya kwezi twahahuriye uje gutangira amashuli yisumbuye uvuye iwanyu i Cyangugu, naho jye nje kwigisha muri Lycée yo ku Nyundo, mvuye mu buhunzi muri Zaire.Mbere yo kuhava nabanje kuhigira amashuri.Nize hariya ku Nyundo igice cy’amashuri abanza mvuye iwacu muri paroisse ya Busasamana hariya haruguru yo ku Nyundo.Iwacu nahavanye n’ababyeyi banjye n’abandi benshi bo muri kariya karere ka BUGOYI twirukanywe n’ababiligi bategekaga URWANDA icyo gihe,muri gahunda yabo yo gutoteza abatutsi,kubirukana mu byabo ,kubica, kubangaza, no kubiba amacakubiri yaje kuvamo jenoside.
Uko nabonye jenoside n’amaso yanjye ni nako nabonye amacakubiri avuka ruto ruto mu RWANDA hose yewe n‘aho iwacu mu BUGOYI no ku NYUNDO by’umwihariko.Nzakubwira uko byaje, uko byagenze n’ababigizemo uruhare.Twabanje guhungira kuri Paroisse i Busasa,nyuma y’iminsi ibiri Ababiligi badupakira amakamyo baradushorera no Ku Nyundo.Twahamaze iminsi myinshi turara mu mashuli hariya bigishiriza gatikisimu hagati ya dipensaire n’urugo rw’ababikira b’abazungu,hanyuma batwimurira muri ariya mazu ari hafi y’ahahoze imprimerie uzi yatwitswe muri jenoside.Nashoboye gukomeza amashuli muri primaire ku Nyundo, aliko umunsi umwe sasita nsubiye aho ku icumbi nsanga iwacu ababiligi babapakiye kamyo babatwara i NYAMATA . Nk’umwana nabanje kurira aliko nsaze nta kundi nabigenza njya kwiterera umupira hariya hafi ya economat aho twari tumenyereye gutera agapira ka tenesi dukubita ku rukuta. Ubwo nabaga nifitiye ako gapira mu mufuka w’ikabutura.Nagize Imana Padiri Kalibushi aramenya kuko yari azi iwacu,arambwira ati so yambwiye ngo ngushake none uranyizaniye.yaramfashije anshyira muri boarding (internat) ya primaire yari hejuru ku musozi hafi kwa Musenyeri.Narakomeje ndiga,hanyuma nza gutsinda ikizamini cyo kujya mu iseminari yo ku Nyundo.
Aho mw’iseminari nahabanye na Alfred Nsengiyumva, na Padiri Edouard Nturiye turi abanyeshuli.Wowe wize ku Nyundo ,Nturiye alias Simba yarabaye padiri ariwe mukuru wa seminarI,naho jye nize ku Nyundo Padiri Mukuru wa Seminari ari Padiri Mathieu Ntahoruburiye bitaga „Magnus“ bivuze igihangange ubundi bakamwita Rushoborahakomeye,aza gusimburwa na Padiri Chrysologue Kayihura ,we agiye kuyobora Seminari Nkuru ya Nyakibanda .Wowe wize ku Nyundo Musenyeri wa Diyosezi ya Nyundo ari MYR Wenceslas Kalibushi,kandi Diyosezi igizwe na Gisenyi na Kibuye, Cyangugu imaze kubona MYR wayo ariwe Ntihinyurwa Thadée,naho jye nize Musenyeri wa Diyosezi ari Aloys Bigirumwami. Icyo gihe hariho Diyosezi ebyiri gusa mu Rwanda,Kabgayi na Nyundo.Nyundo yari ibumbye territores 4 zaje kwitwa perefegitura nyuma y’ubwigenge arizo Gisenyi,Kibuye, Ruhengeri na Byumba.Naho Kabgayi yayoborwaga na MRY André Perraudin ibumbye izindi territoires zisigaye arizo Gitarama,Astrida yahindutse Butare,Cyangugu,Kigali,Kibungo.Ndibuka ko nka nyuma y’umwaka niga mu iseminari habaye impinduka hagashingwa Diyosezi nshya ebyiri arizo Butare na Ruhengeri.Diyosezi ya Butare yashinzwe MRY Jean Baptiste Gahamanyi naho Ruhengeri ishingwa MYR Bernard Manyurane waje gupfa by’amanzaganya ataratangira imirimo ye ,agasimburwa na MYR Joseph Sibomana.Diyosezi ya Nyundo yavanyweho Ruhengeri na Byumba byahindutse Diyosezi ya Ruhengeri,isigarana Gisenyi na Kibuye hiyongereyeho Cyangugu,naho Kabgayi isigarana Gitarama,Kigali na Kibungo.Igituma nibuka cyane ibi byose ni uko izo mpinduka zakurikiwe no kwimura abanyeshuri bamwe bakaza abandi bakagenda.Ubwo abakomokaga Ruhengeri na Byumba bimuriwe Rwesero na Kabgwayi bavanyWe ku Nyundo naho abakomoka Cyangugu bigaga i Kabgayi na Kansi badusanga ku Nyundo . Ibi byose kubikubwira si ikindi, ni uko bifite uruhare rukomeye mu mateka y’u Rwanda yerekeranye n’ibyo nzagusobanurira byateye kuba nariganye na Padiri Nturiye nyuma ejobundi ngahagarara muri Gacaca mushinja jenoside yakoreye abatutsi nabonye n’amaso yanjye agiramo uruhare.
Wowe watangiye kwiga ku Nyundo muri 1986, twe turi abarezi bawe.Bivuze ko uri “generation”idukurikira.Natwe twarezwe na MYR Bigirumwami, Padiri Ntahoruburiye,Padiri Kayihuran’abandi nzajya nkubwira. Urumva ko kuva kuri ba MYR Bigirumwami kugera kuri wowe hari „generations“ eshatu.Wowe kandi uzi „generation“ yawe n’iyacu,aliko kandi twe utuzi dukuze, ntutuzi turi abana, byongeye kandi ntuzi „generation“ ya ba MYR Bigirumwami na Perraudin,Manyurane,Sibomana ,Gahamanyi,Ntahoruburiye etc, nabo uzi ,ubazi bashaje baravuye mu bikorwa bikora amateka,uretse ahari MYR Myr Kalibushi.Seminari Nto ya Nyundo wizemo yashinzwe muri 1954 itangirira hariya i Busogo mu Ruhengeri itangijwe na Padiri Matthieu Ntahoruburiye hanyuma yimurirwa ku Nyundo.Muri 1959 MUYAGA yo gutoteza no kwica abatutsi yatangiye Seminari ya Nyundo iriho.Jyewe na Padiri Nturiye na Afred Nsengiyumva twinjiyemo iyo nkubiri ya Muyaga ica agati.Uko ibintu byagendaga hanze mu gihugu ni nako byagiraga ingaruka mu bana bato twitwaga abaseminari twitegura kwiha Imana.Wibuke wa mwanditsi w’umufaransa J.J.Rousseau wavuze ngo „l“Homme est naturellement bon,c’est la Société qui le corromp“.Ngo umwana avuka ari mwiza,abakuru nibo bamuhindura.Ibi bikanyibutsa igihe nasangaga ababiligi bapakiye ikamyo ababyeyi banjye nkagenda ndira maze ngahura na Padiri Ntahoruburiye hariya mu iseminari akambaza ati wa mwana we urarizwa n’iki,nanjye nkamusubiza nti nsanze iwacu babatwaye i Nyamata.Nawe ati :“humura uzababona.Yoooo!Abana ntako basa,ni beza iyaba batakuraga!
None rero, iyi yari indamutso n’intagiriro y’ikiganiro nzakugirira kugirango uzagere kuri „veritas info“. Ibiganiro nzakugirira bizaba mu byiciro byinshi aliko bizaba bikubiye mu bice by’ingenzi bine:
1-Ukuri ku Rubanza rwa Padiri Nturiye Edouard alias Simba.
2-Impamvu kwemera Gacaca atari icyaha n’impamvu inama ugira Perezida w’u Rwanda Paul Kagame ukwiye kuzihindura.
3-Amateka ya Nyundo uko nayabayemo kuva ku ngoma y’ababiligi kugeza kuri jenoside yakorewe abatutsi.
4-Ijoramateka ku nyandiko zimwe ziboneka mu mateka y‘ u Rwanda.
Ndagirango nzakubwire nawe umbwire,maze tugere kuri „veritas info“ izatuvura twese indwara turwaye y’irondakoko ari Simba,ari wowe ,ari nanjye. Ndakwifuriza kuba umupadiri ubereye bose nkuko bamwe mu batureze bari bameze,nka kuriya wabonye MYR Kalibushi. Hari icyo wamunenga nk’umuntu wihaye Imana?Uko wamubonye n’uko umwibuka usanga mu mico ye yari umuhutu cyangwa yari umututsi? Ku bwanjye uko namubonye n’umurage mbona yasize, yari umuntu wihaye IMANA mbere ya byose .We n’abandi utamenye bakiri mu mirimo nka ba MYR Bigirumwami,Manyurane,Sibomana,Ntahoruburiye etc bazakubere urugero.
Ngusezeyeho nkwifuriza amahoro n’umugisha bituruka ku Mana.Ntegereje ijambo ryawe. Ni ahubutaha.
Murashi Isaie
KIGALI 19/05/2011
Kuri Padiri Thomas Ndahimana(ibikurikira)
Muvandimwe nongeye kugusuhuza nkwifuriza amahoro y‘ Imana.Nkuko nabikubwiye ubushize, ngiye kugirana nawe ikiganiro kigizwe n‘ ibice bine:
-Ukuri ku Rubanza rwa Padiri Nturiye Edouard alias Simba;
-Impamvu kwemera Gacaca atari icyaha,n’impamvu inama ugira Perezida w‘ u Rwanda Paul Kagame ukwiye kuzihindura;
-Amateka ya Nyundo uko nayabyemo kuva ku ngoma y’Ababiligi kugeza kuri jenoside yakorewe abatutsi muri Mata 1994;
-Ijoramateka ku nyandko zimwe zanditswe ku Mateka y’u Rwanda.
1.Ukuri ku Rubanza rwa Padiri Nturiye Edouard alias Simba
Mu gutangIra sinirirwa ngaruka ku Rubanza Padiri Simba na Padiri Kayiranga baciriwe ku Kibuye bagacirwa igihano cy’urupfu hanyuma Urukiko rw’Ubujurire rwa Ruhengeri rukabarekura,kuko rwabaye impitagihe,uretse ko ntigeze numva ukuntu iyo ntera iri hagati y’igihano cy’urupfu no kurekurwa burundu abacamanza ba Ruhengeri bayiremye nta bisobanuro bishingiye ku kwicwa kw’itegeko cyangwa se kwa procedure,bakihutira gushingira ku ngingo yatanzwe n’abapadiri ntavuze amazina, bagiye gushinjura abo bagenzi babo mu Ruhengeri,bemeza ngo „nta muntu wihaye Imana wagize uruhare muri jenoside“,abacamanza bakongeraho ngo naho abatangabuhamya ba mbere ni abantu babifitemo inyungu zabo bwite aliko ntibavuge izo nyungu izo ari zo.Ubwo se ko nabonye warishimiye imikirize y’Urubanza mu Ruhengeri usanga iyo ngingo ariyo? donc ari „ veritas info ko nta muntu wihaye IMANA wagize uruhare muri Jenoside? Ndagusaba ngo uzansubize iki kibazo.
Honorables Elie Ngirabakunzi na Murashi Izaie
Mbere y‘ uko unsubiza icyo kibazo aliko ndagira ngo nkubwire ukuri ku rubanza rwaciwe n’Inkiko Gacaca z’Imirenge ya Kimironko na Nyurugunga zatumwe gukorera ku Nyundo.Nkuko ubizi kandi byemerwa n‘ ISI YOSE Jenoside ni cyaha kidasaza. Aliko rero Itegeko Ngenga rigena imiterere n’imikorere y’Inkiko Gacaca rivuga ko iyo umuntu ukurikiranyweho icyaha cya jenoside yakatiwe n’inkiko zisanzwe adakurikiranwa n’Inkiko Gacaca,keretse iyo hari ingingo nshya,cyangwa se iyo ashinjwa n’abo bafatanyije icyaha.Aha rero Padiri Nturiye yabwiye Urukiko ko yakatiwe burundu n‘ inkiko zisanzwe,aliko mu mpaka zavutse kubera abatangabuhamya Urukiko rwasanze hari ingingo nshya ;muzo nibuka harimo gutegura jenoside, gushishikariza gukora jenoside.Ikindi kandi hariho abanyururu benshi bireze bemera icyaha bigaragaje basaba gushinja Padiri Simba. Ibi ni „ veritas info „kuri „procedure“ y’urubanza.
Tugiye rero ku miburanishirize y’Urubanza, nsanga ntakubwira ido n’ido uko urubanza rwagenze ,kuko ni urubanza rwabaye rurerure cyane rwagiye rumara muri buri cyiciro amasaha atari munsi y’atanu. Byongeye kandi si nacyo cyangombwa cyane kuko nabonye mu nyandiko icyo uvuga ari uko yarenganye biturutse kuri jyewe nshaka inyungu zanjye bwite nkuko Urukiko rw‘ Ubujurire rwa Ruhengeri rwabivuze.Urukiko rwa Ruhengeri ntirwasobanuye izo nyungu nari nkurikiranye izo ari zo aliko wowe uvuga ko nabitewe n’umujinya no gukurikirana umutungo. Iby’umujinya byo tubyihorere kuko nawe wishyize mu mwanya wanjye wawugira, aliko rero niba ushaka kuvuga ko nashatse kwihorera kuri Simba uraza gusanga ntaho bihuriye kuko mubyo nza kukwereka urabona aho ukuri guherereye, bikugaragarire ko bitagize aho bihuriye no kwihorera. Naho iby‘ imitungo byo, wowe ubwawe urivugira mu nyandiko yawe ko Padiri nta mitungo afite, kandi rero uzongere ubaze neza nta mitungo nigeze ndega Padiri Nturiye, ikindi kandi mw’Itegeko icyaha cy‘ubwicanyi n’iyangizwa ry’imitungo ntibiburanirwa hamwe.Imitungo iburanirwa muri Gacaca y’Akagali naho urubanza rw‘ ubwicanyi ruhera ku rwego rw’umurenge.
Kugirango nkwereke ko mu buhamya natanze kuri Padiri SIMBA yewe n’ubw’abandi bamutanzeho nta karengane kabaye,ndagirango tuganire ku ngingo zikurikira:
1-Padiri Nturiye yari ku NYUNDO mu iseminari kuva 1985 kugeza Mata 1994 ari Padiri Mukuru w’iryo Shuli. Iyo ni „veritas info“.
2-Jyewe n’umuryango wanjye twari dutuye hariya hafi ya Seminari kandi mu ntambara kuva Gashyantare 1991 iyo twaterwaga batwita ibyitso by‘ Inkotanyi twahungiraga mu Iseminari , Padiri Nturiye akatwakira. No ku italiki ya 07/04/1994 ni uko byagenze.Bivuze rero ko ubwicanyi bwa Jenoside bwatangiye turi mu rugo rwa Padiri NTURIYE. Ibi nabyo ni „veritas Info“.
3-Wowe,ndumva ntibeshya mu bantu twari kumwe ba bapadiri ,abafaratiri cg abalimu bandi ntiwarimo.Uwo munsi hari abapadiri benshi bari bamaze iminsi munama y’abapadiri bose ba diyosezi ya Nyundo, Inama bari bakunze kwita rukokoma.Muribo hari abari bacumbitse aho mu Iseminari. Mubo nibuka hari Padiri Adrien Nzanana nawe ukomoka hamwe na Padiri Nturiye muri Paroisse ya Nyange hariya hahiritswe Kiliziya muri Jenoside,hahoze ari Komini Kivumu,hari Padiri Ntiyamira Prosper, Padiri Bajyambere Martin,Padiri Gashema ,Padiri Karanganwa Straton, Padiri Mutabazi Denis Padiri Tuyishime Jean B. Abandi bari bacumbitse haruguru ku musozi kwa Musenyeri ,abandi bari baraye batashye muri za paroisse bakoragamo,kuko inama yari yarangiye kuwa 06/04/1994. Ibyo ari byo byose wowe ntiwari ku Nyundo,ushobora kuba wari i Cyangugu cg mu Nyakibanda.Kuba utari ku Nyundo nabyo ni „veritas info“.
4-Mu by’ukuri rero turumvikana ko kubera ko utari ku Nyundo aho SIMBA nanjye twari turi,uko nitwaye n’uko we yitwaye,ibyatubayeho n’ibyabaye hagati yanjye nawe ntubizi by’imvaho; yewe uretse we nanjye n’Imana yaje kubigaragaza ku buryo nza kukwereka ,ibyabaye hagati yanjye nawe ntawubizi mubo twari kumwe bakiriho.Uko wamenye amakuru y’ibyabereye ku Nyundo sinkuzi aliko ibyo ari byo byose ni inkuru mbarirano kandi baca umugani ngo inkuru mbarirano iratuba.Iki nacyo ni „veritas info“.
5-Ikindi kandi,Imanza za Gacaca zo ku Nyundo ziba, nabwo nzi neza ko utari uhari,haba ku rwego rwa mbere,haba mu bujurire.Aha naho ibyo uvuga sinzi uwabikubwiye,ibyo ari byo byose ni inkuru mbarirano.Iki nacyo ni „veritas info“.Bikaba bigaragara ko utakoze ubushakashatsi ngo ubone kugera kuri „VERITAS INFO“.Aha ndumva wajyaga kubaza Padiri Simba,ukabaza Jyewe,ukabaza abacamanza ba GACACA baruciye,cg se Urwego rukuriye Gacaca mu Gihugu,ukabaza abantu banyuranye bakurikiranye urwo Rubanza bahibereye,ugasesengura ukabona umwanzuro wegereye „veritasinfo“.Naho ubundi,umbabarire,ndasanga warahushije intego yawe ya „veritas info“ ku byo wise akarengane Padiri Nturiye yagiriwe.
6-Mubyo nashinje Padiri Nturiye rero niboneye n‘ amaso yanjye harimo uruhare rwe ,by’umwihariko,mu rupfu rwa mugenzi we, Padiri Adrien Nzanana.Maze rero dore uko byagenze: Interahamwe zagabye igitero cya mbere mu iseminari kuwa 07/04/1994 ku gicamunsi.Abari aho twese twakwiriye imishwaro, tugana ubwihisho. Jye nirukiye muri étage hariya hahoze haba abapadiri bera hejuru y’icyikoni cy’abanyeshuli. Icyumba ninjiyemo nagihuriyemo na Padiri SIMBA, Padiri NZANANA, professeur Rugwizangoga bitaga Rutaburishema. Padiri Nzanana na Rutaburishema bari bafite imihoro mu ntoki. Ni uko Padiri Simba abarebana agasuzuguro, maze arabwira ati:“ nimuzane iyo mihoro, ibyanyu byarangiye!“ Abonye ntacyo bamushubje arakomeza abahata amagambo y‘iterabwoba avuga ko bikoza ubusa akabo kashobotse iyo mihoro ntacyo ishobora kubamarira. Akomeje atyo rero Padiri Nzanana yagize ubwoba arasohoka,ako kanya akimara gufunga urugi rw’icyumba twarimo yahubiranye n’igihiriri cy‘ interahamwe zadushakishaga,zimwicira aho mu kirongozi(corridor), tubyumva.Ubwo kandi Padiri Simba niko yakomezaga kugerageza gufungura urugi nanjye nkamufata nkamukomeza kuko urumva nawe iyo ajya gufungura uko byari kutugendekera. Kuri ubwo buhamya namutanzeho imbere y’Urukiko Gacaca,Padiri Nturiye yemeye ko twari kumwe mu cyumba, aliko avuga ko Padiri Nzanana tutari kumwe ko yari mu kindi cyumba kirebana n’icyo twarimo,akaba arinaho interahamwe zamwiciye.
Iyo mvugo ye ntiyamuhiriye kuko nyuma yaho Urukiko rwa Kimironko rwakoreraga ku Nyundo ,rwahamagaje Padiri Ntiyamira Prosper, wari wahejwe amaze gusaba gushinjura mugenzi we Nturiye.Ubwo Urukiko rwaramubajije, amaze kurahira,ruti urashinja cyangwa urashinjura? Ati ndashinjura. Urukiko ruti none Padiri Nturiye mwari mwihishe hamwe? Ati oya aliko nari mu iseminali. Urukiko ruti none ko wari mu iseminari watubwira aho Padiri Nzanana yiciwe, niba ari mu cyumba cyangwa ari muri corridor? Padiri Ntiyamira ati yiciwe muri corridor.Imbaga y’abantu bose bari aho bariyamirira kuko bari bumvise ibyari byavuzwe mbere nanjye na Padiri Nturiye.Nawe urumva ko urubanza rwiciye,ni byo nakubwiye haruguru nti ibyabaye hagati yanjye na Nturiye byagaragajwe n‘ Imana. Ngiyo rero ahubwo „VERITAS“.
Ikindi cyagonze Padiri Nturiye, ni ukuntu yahunze ikigo yayoboraga akaduta aho mu kaga akisangira interahamwe,agakorana nazo.Uti byagene bite? Ubwo Interahamwe , muri icyo gitero cya mbere zishemo Padiri Nzanana Adrien na Padiri Twagirayezu Déo zasanze yihagarariye imbere y‘ icyumba cye,zahise zihabwa „commandement“ yo gusubira inyuma ziragenda.Zimaze kugenda haje aba „gendarmes“baca aho mubirongozi bagenda bahamagara ngo abatwumva mwese nimusohoke tugiye kubarinda ntawongera kubicamo.Twararungurutse dusanga ni aba „gendarmes“,kandi twumva hanze aho hafi hari ituze,noneho twese tuva mu bwihisho,dusanga abaduhamagaraga. Aba „gendarmes“ baratubwiye ngo nitujye mu rusengero ruto ruri muri etage baturindiremo.Abana, abakobwa n’abagore binjiye bose muri rusengero aliko abenshi mu bagabo twagumye hanze duhagarara muri etage hafi y’urusengero. Twakomeje kuganira twibaza ibyo bintu ibyaribyo ,impamvu interahamwe noneho zaduteye aho mw’iseminari ubundi zajyaga zibitinya,twibaza igituma haje abo ba“gendarmes“ bakatubwira ngo duteranire hamwe barangiza bakigendera, tukibaza uwabahuruje,tukibaza impamvu noneho interahamwe zaje zica n’abapadiri zitajyaga zibatinyuka, tukibaza icyateye impanuka y’indege ya perezida Habyarimana,tukibaza niba interahamwe ziribugaruke mw’ijoro cyangwa niba zizagaruka bukeye,tukibaza icyo turibukore noneho bamwe bati twitegure kwirwanaho, abandi bati tujye ku Nyundo ruguru kwa Musenyeri dusange yo abandi twigire hamwe icyo gukora.
Hagati aho nagiye kuri telefoni mpamagara Padiri Ntagara ku Gisenyi ,mubaza amakuru yaho arambwira ati byacitse,nti ese ntaburyo watabaza Kigali muri Minuar uciye muri Nonce apostolique cyangwa izindi ambassade? Padiri Ntagara yaranshubije ati ibintu birakomeye uko biboneka sicyo kimwe na mbere ,ati namenye ko ba Padiri b’i Rambura,Kageyo na ba Antoine bombi bishwe mu gitondo .Sinashoboye kumusezeraho kuko muri telefoni haje mo amajwi yandi y’abantu babwirana amakuru,numva umuntu w’i Gisenyi abwira uw’i Kigali ngo ibintu birashyushye ku Gisenyi ngo Coloneli Nsengiyumva Anatole yakoresheje inama muri gare ya Gisenyi arababwira ngo bagomba gushakira umusego ,umubyeyi wivuganywe n’Inyenzi.Uwo ku Gisenyi agaseka cyane,ati rero kuva ubwo twatangiye guhiga Inyenzi,ati twatangiriye kuri perefe w’Inyenzi witwa Semucyo,turamwivugana.Maze kumva ibyo nagize ubwoba nsanga ibyo Padiri Ntagara yambwiraga ari ukuri,telefoni nyikubita hasi niruka nsanga abandi kubabwira ko ibintu bitoroshye.Icyo gihe bwari bugorobye.
Muri ako kagoroba hari imbeho,uretse ko kubera ibihe twarimo jye nta mbeho numvaga,kandi niyo nyumva ntaho nari gushakira icyo kwifubika. Ni uko Padiri Nturiye alias Simba aratubwira ati ndumva nkonje ngiye gushaka icyo kwifubika.Ubwo yerekeje inzira yaho yarafite icyumba yararagamo ,aho kiba urahazi ni hariya hakurya hafi y’uburaro bw’abanyeshuli,hakaba atari hafi yaho twari turi.Nkuko ubyibuka aho twari turi ni igice kibamo etage y‘ amacumbi y‘ aba professeur b’abapadiri,aho abanyeshuri barira,n‘aho basengera.Hagati yaho ngaho naho Padiri Mukuru w’iseminari yabaga hamwe n’uburaro bw‘ abanyeshuri ngereranyije hari nka metero magana ane kandi hakaba hahana urubibi n’igiturage cy’ahitwa ku Runande hariya hari hatuye Député Ngaruye,se wa Député Tuyishime Brigitte. Ubwo twe twagumye aho tukiri mu gihirahiro,hashize nk’iminota mirongo itatu interahamwe ziradutera zizanye na Padiri NTURIYE. Tukizibona twakwiriye imishwaro,nazo zari zatubonye ariko aho kudukurikira,zaboneje mu Rusengero ahari abana, abakobwa abagore n’abagabo twari kumwe bakirukirayo.Interahamwe zabirayemo zirabatemagura mu minota mike zirakinjura zisubira iyo zavuye.
Mu kanya nkako guhumbya,interahamwe zirangije gutema no kwararika zigiye, twumva aba“gendarmes“ bagarutse gukina wa mukino wabo,baraduhamagara ngo nidusohoke tuze baturinde ntawongera kutwica.Kuko ntawe uburana n’umuhamba twavuye aho twitwaga ngo turihishe,twabanje kureba mu Rusengero dusanga ishyano ryaguye.Jye nasanze abana banjye bane uko ubazi batemwe bose byarangiye, umugore wanjye bari bamutemye mu nsina y‘ ugutwi ariko akiri muzima.Mwalimu wawe Alfred nawe bari bamutemye amaboko, aliko akivuga ni nawe watubwiye amazina y’interahamwe zimwe twari tuzi zabatemye.Ubwo abo ba „gendarmes“bari bafite imodoka batangira gudutunda batujyana ruguru kwa Musenyeri,yewe n’izo nkomere zacu barahazidusangisha.Iryo joro ryose,twaraririye inkomere zacu, ababikira ba baganga bakoranaga n’umugore wanjye hariya kuri maternité,uzi ko umugore wanjye yari umuganga, bagerageza uko bashoboye ngo bazirokore ,ariko zimwe ziraducika,harimo na mwalimu wawe Alfred Nsengiyumva.Umugore wanjye we bwakeye ameze neza,hasigaye igikomere kiboneka ko kizakira. Mu gitondo nka satatu abari hanze badutumyeho bati abashoboye nimusohoke.Tugeze hanze MYR kalibushi yaratubwiye ati mwitegure gupfa ibintu bimeze nabi ,amakuru ava hanze aratubwira ko tugiye guterwa,ati aliko ntimutege amajosi, mupfe murwana ntihazabura n’uwo kubara inkuru.Yaratubwiye ati jyeweho ndaguma mu biro byanjye ,aliko mwese n’abandi baza kuduhungiraho mujye mu Kiliziya nini mwifungirane ababatera murwane nabo,mubabuza gufungura inzugi.
Uretse abihaye Imana n’abakozi hari kandi abaturage benshi b’impunzi,abatutsi bavuye mu Bigogwe bari bamaze umwaka ku Nyundo,hari n‘abatutsi baturutse muri Rubavu.Twari rero abantu benshi cyane twashoboraga kwirwanaho.Ubwo twese twinjiye muri Kiliziya Nkuru(Cathédrale),inkomere zacu tuzishyira inyuma hariya mu cyumba abapadiri bajya gusoma misa bambarira(sacristie),dufunga inzugi zigana hanze zose.Hariho aliko abasigaye hanze mu gikari kwa Musenyeri, nabo bafunga inzugi zigana hanze. Mbere yaho aliko abakuru b’interahamwe babanje kuza batwara abanyamahanga bose n’Abihaye Imana b’abanyrwanda baba mu miryango y’abanyamahanga.Musenyeri Kalibushi nawe baramutwaye,bamujyana mu irimbi ryo ku Gisenyi biciragamo abatutsi,batangiye kumucuza Coloneli Nsengiyumva araza arababuza, atwara Musenyeri Kalibushi muri Hotel Meridien.
Mbere yo gutwara Musenyeri ,izo nterahamwe zabanje kutuzungurakamo zireba uko tungana,zidutuka ,zitunnyega,zitwaka amafaranga,zirangije ziragenda,umusirikare umwe witwa Eugène arasa mu kirere,atanga signal yo kudutera.Interehamwe uruhuri zahise zitera, zisanga inzugi zose zifunze.Zamaze umwanya zirwana no gufungura ,amaherezo zishobora gufungura urugi runini rwa Cathedrale. Zagerageje kwinjira zisanga twazibambiye tuzakiriza amabuye n’amacupa n’amategura twaritwarunze byinshi cyane.Twari dufite avantage kurizo, kuko umuryango wari umwe kandi ari muto kurizo zari uruhuri, kandi ziri ahazamuka, twe turi ahirengeye.Abari mu gikari nabo bari ahirengeye kandi bo barebana banavugana nazo.Zikabwira MYR Hategeka ,Igisonga cya MYR Kalibushi, ngo nawe koko MYR uradutera amabuye, kandi uri umubyeyi wacu! Ngo rwose waturetse tukaza tukabaramutsa! Natwe zikaduhamagara ngo nimufungure tujye kubahisha! Ni uko twarwanye nazo umunsi wose bigeza nimugoroba zananiwe kutwinjirana.Zibonye tumaze kwica imwe muri zo tuyambuye imbunda ya kalachnikov zirahomboka ziragenda,zijya gushaka renfort.
Bukeye bwaho,taliki ya 9, mu gitondo cya kare zagabye ikindi gitero zifite imbunda na grenades byinshi ,zahuruje izo mu Bushiru, Ramba , Ruhengeri n‘ i Kigali, ku buryo abari hanze babibonaga baratubwiye bati uriya Musozi wa NYUNDO wari wuzuye abantu ku buryo byasaga n’ishyamba bahateye.Twarongeye turwana nazo ,zimwe zanuriye zishaka gusambura ngo zice mu gisenge ,izindi zifite amafuni zihinga amatafari ari hafi y’ibizingiti by’inzugi, aliko birazinanira.Bigeze nyuma ya sasita zimwe zashoboye kwinjira mu gikari zihica abariyo batashoboye kuduhungiraho,zihavuye zashoboye kwinjira muri sacristie zitwicira inkomere twari twahashyize,harimo n’umugore wanjye. Bugorobye,interahamwe zarongeye zirahomboka ziragenda,zisimburwa n’aba „gendarmes“ benshi cyane,na perefe wa Gisenyi ngo baje kuduhumuriza! Kuduhumuriza nawe uramva kari agakino ko kuza kutuneka ngo bamenye abapfuye n’abasigaye bamenye uko bakomeza gahunda yabo kutumara.
Nyuma y’iminsi ibiri batubwira ibyo, natwe ntitwari tukibyemera kuko twari tumaze gupfusha abantu batagira ingano.Mvuze gusa abapadiri kuko aribo uzi, twari tumaze gupfusha icumi bose.Uretse babandi babiri b‘ikubitiro bo mw’iseminari nakubwiye mbere, haje kwiyongeraho umunani, aribo: Padiri Herman Mwambali, Edouard Gakwandi,Clément Kanyabusozo,Ferdinand Karekezi,Callixte Kalisa,Aloys Nzaramba,Silas Gasake na Gashema.Ubwo simvuze ababikira,abana b’impinja abakobwa b’inkumi ,abasore, abagabo ,abasaza n’abakecuru bamwe bari banashaje cyane; hanyuma ngo baraduhumuriza! Ahubwo kwari ukuduhuma amaso nyabuna! Ubwo muri iryo girwahumure twashoboye kwegeranya abantu bacu bapfuye bari aho mu gikari, hanze no mu mazu ,aliko kubashyingura urabyumva ko byari ibadashoboka. Twaraye aho muri ako kaga,bukeye interahamwe ntizagaruka ahubwo haza abasilikare bakuru barimo uwitwa Bizumuremyi alias Rutuku, aba“gendarmes“ bayobowe n’umukuru wabo Major Biganiro,na Perefe wa Gisenyi Banyurwabuke.Baraje bongera kutubwira ngo ntawongera kudutera kandi bagiye guhungisha abihaye Imana barokotse bashobore kubona ibyangombwa bizatuma bashobora kujya i Burayi. Kubera ko nari navunitse cyane, abapadiri bansabiye umu“gendarme umwe wari uziranye na Padiri Kashyengo nawe wari wakomeretse.
Uwo mu „gendarme“ yabanje kwanga ,aliko agezeho aravuga ati ngwino tugende,ntazabazwa amaraso yawe,ati aliko sinzi ko urenga barrières ziri hariya.Tugeze mu nzira kuri barrière nagize Imana,controle ikorwa n’umu „gendarme „ washatse kunkura mu modoka,aliko abonye ndashobora guhaguruka,yongera izina ryanjye kuri liste y’abihayimana.Turagenda turenga barrières zose tugera muri Hotel Meridien ku Gisenyi ,aho MYR Kalibushi yari ari hamwe na Padiri Dominiko wari wamanukanywe n‘ interahamwe kubera Padiri Simba . Twaje kumenya ko Padiri Simba yatumye interahamwe mu gitondo 8/4/1994 zijya kumukura aho twari twazamukanye ku Nyundo zimusubiza mu Iseminari aho mu cyumba cye ahambira ibintu bye byose zimujyana ku Gisenyi. Ibi byose nabikubwiye atari gushaka kurondogora ahubwo kwari ukugirango nshobore kukumvisha ibya Padiri Simba wari Padiri Mukuru wa Seminari, wabarizwaga mu byegera bya Myr Kalibushi,wari ufite inshingano zikomeye mu gihe cy’amahoro,utarahigwaga n’interahamwe,agahunga abamuhungiyeho,agahunga kuri shebuja wamwizeye,agasanga abicanyi agakorana nabo ku Nyundo,yarangiza ibyaho akajya i NYANGE iwabo yagerayo kiliziya yaho ikarimburwa,irimbukanye abatutsi 2000 bari bayihungiyemo.
Nguwo Padiri Simba ukuriza ngo ararengana.Ngarutse rero ku bye,uribuka ko nari nakubwiye haruguru ko yadusize avuga ngo agiye gushaka icyo kwifubika, akagenda agiye agakorana ku mugaragaro n’interahamwe,akaziyobora neza aho abantu benshi bacu bari barundanyijwe yarangiza akisubirirayo,bwacya agakomeza akazi ko kuyobora interahamwe. Ibyo nkubwira byose byamenyekaniye muri GACACA,bihamijwe n’abanyururu,twahuriye aho muri Gacaca.Abanyururu muri Gacaca bashinje Padiri Simba ,we amaze kubeshya Urukiko Gacaca ko yagiye gushaka icyo kwfubika,hanyuma akagira ubwoba akihisha muri toilettes bugacya,bwamara gucya akadusanga ku Nyundo,tukirwanaho dutera amabuye interahamwe,aliko ntarenze aho avuga uko twagiye ku Gisenyi tutari kumwe nawe.Ukuri kurimo ni uko mu gitondo 8/4/1994? Yagiye agafata imodoka ye akazamuka ku Nyundo ayoboye interahamwe gushaka Padiri Dominiko NGIRABANYIGINYA,hanyuma akamukana n’interahamwe akagumana nazo,agakorana nazo.Mu nshamke rero abanyururu bashinje Padiri Simba ibi bikurikira:
-Kujya mu nama muri MAHOKO;
-Gucumbika kwa Mwalimu Mwambutsa kuva 8/4/1944 kugeza agiye i NYANGE;
-gusomera misa interahamwe kuri Sanzare buri gitondo;
-Kujya ku Gisenyi mu irimbi ajyanye n’interahamwe zigiye kwica MYR KALIBUSHI;
-Kwimikwa n’interahamwe zikamwambika imyenda y’abasenyeri zikamugira MYR w’umuhutu wa Nyundo.
Ibi byose Padiri Simba ntiyigeze abyiregura ku buryo bufatika.Ahubwo bimwe yagendaga abyemera,urugero nibuka yemeye ko yabaga kwa Mwambutsa, akahava ajya i Nyange ngo Kiliziya igatembazwa bari mu munsi mukuru banywa inzoga.
Ikindi nibuka cyamugonze, Inyangamugayo ya Gacaca yamubajije ibibazo bibiri mu bujurire,hamwe abura icyo asubiza, ahandi arabyiyemerera:
Ubwa mbere yaramubajije ati uko ubyibuka,hagati y’igihe jenoside yatangiriye n’igihe yarangiriye, waherukaga kubonana na Mryr Kalibushi ryari? Padiri yarashubije ati numva naraherukaga kumubona mbere y‘ uko ubwicanyi bwa jenoside butangira nkongera kumubona duhungutse tuvuye Zayire.Umucamanza ati none se nk’umuntu wari mu byegera bya MYR Kalibushi wari ugufitiye icyizere,kandi ukaba utarahigwaga,kandi we akaba yarahigwaga ,wumva nta buhemu bukubarwaho? Padiri yabuze icyo asubiza araceceka.
-Ubwa kabiri yarasubiriye aramubaza ati abo bapadiri bagenzi bawe bapfuye,ko mwari musangiye ibanga ry’ubusaserdoti kandi mwarabanye,hari n’umwe watubwira ,mu kuri, waba wari wasomera misa? Padiri yavugishije ukuri ati ndumva ntawe.
Uko mbyibuka ,kandi si inkuru mbarirano,ibi bibazo ni byo byapfundikiye urubanza mu bujurire,hanyuma Urukiko ruriherera ,nyuma yo kwiherera rumumenyesha ko rwafashe icyemezo cyo ku gumishaho icyemezo cya mbere c’igihano cyo kumufunga burundu.
Ngibyo iby’urubanza rwa Padiri NTURIYE alias SIMBA.Uko rwaburanywe n’uko rwaciwe bikaba byarakurikije Itegeko rishyiraho kandi rigena imikorerere y’Inkiko Gacaca.
Nkaba ngirango nsoze iyi Nkuru ngusaba kuyisoma witonze, warangiza ukayikorera isesengura uyigereranya n’ibyo wumvise mbere,hanyuma ugasubira ku mwanzuro wa mbere wo kuvuga ko Padiri afunze arengana,kandi biturutse kuri jyewe.Ndangije nongera kugusaba gushishoza ukareka inkuru mbarirano zaguteye kubogama.
Ubutaha nzagusobanurira igituma kwemera Gacaca atari icyaha gikomeye habe na gato.
Ngusezeyeho nkwifuriza amahoro y’IMANA.
Murashi Isaie
Ibaze (vendredi, 10 juin 2011 09:07)
Genocide yabaye Ntabwo ari movies twabonye nti mugahakanye umuntu uge uvuguruza ibintu utubwira uko wabibonye nkiyinkuru urabona ko ari sawa nawe warabaye muri kariya gace washyiraho ibyo wabonye. Naho gupinga ibyo umuntu yanditse nawe ubwawe ntagihamya nu kubogama
Merci Isaie Murashi (vendredi, 10 juin 2011 08:03)
Murashi rwose ngushimire nivuye inyuma, reka dutegereze ibyo Thomas aza kugusubiza ( niba abitinyuka) wamuhaye rwose detailles , kandi umwereka ko uri ni umwanditsi uhamye!
Ihangane naho abavuga hano bose ngo Ntuliye ndumva twaceceka uko tumuzi mbere ya genocide siko yenda yitwaye irimo kuba..twarabibonye twese abo twasangiraga kuri Pasika bahinduka amashitani mu minsi itarenze itanu gusa bagatangira gutwika kwica urubozo..Genda rwanda warakubititse ariko uzabyongera cg uzabitinyuka arahishiwe!…Ntanganzwa niyo abahutu bigira victimes…ariko sha iyo abatutsi bataba Nobles par nature wibwira ko hari umuhutu wari busigare muri 94!
Mwe mwatwishe nta kosa twabakoreye, iyo aba aritwe twakoze iriya genocide mwarangiza mugafata ubutegetsi ubanza nubu muba mukica!!! Gusa nimutuze na nyuma yiyi ngoma haza Kigeli nawe abayobore.
nzabandora (vendredi, 10 juin 2011 04:49)
Amajwi yumvikana neza (atarimo parasites)murayasanga hano:
http://xa.yimg.com/kq/groups/1810954/1857097281/name/Sound
inkotanyi! (vendredi, 10 juin 2011 03:19)
Mfate umwanya wogushimira umuvugizi mwaririya cukumbuzi ryayo,mubyukuli ijwi nirya Jacques Nziza ntakuvuga ngo amajwi yabaye altered cyangwa manipulated,cyeretse utazi uko avuga rwose nabandi ba officie twabigiyeho impaka twemeza yuko ijwi nirya Afande kabisa,iri ijwi ntabwo yarihakana rwose.Tubabamo tuzi ukuntu dukorana n’abo.
Murakoze
kanama (vendredi, 10 juin 2011 02:31)
Padri Murashi Izaie muvandimwe nzi ko uzi aho bibiliya ivuga ngo uguhora ni ukw’imana.Ngo kandi ntitugace imanza ejo natwe tutazazicibwa.Nanone ngo umuvandimwe wawe nagukubita mu musaya w’iburyo umuhereze n’uw’iburyo.None se padiri niba utabasha kubabarira uri padri jyewe w’umurayiki bizagenda bite? Ese ujya wibuka ko ku isi turi abagenzi.Ngo ntituugatinye abica umubiri badashobora kwica roho.Ngo ahubwo dutinye Imana ishobora kwica byose ikabiroha mu muriro utazima.Kuki wowe utabaye aka Yezu abwira se ngo ababarire kukobatazi icyo bakora.Erega mu muvandimwe ibyabaye iwacu ni ibyo kutugereza bizaragira buri wese amaze kumenya aho ahagaze n’inzira yihitiyemo ku bwende bwe.Ubishatse wasanga mugenzi wawe ukamusaba kabone niyo yaba ariwe wagukorereye bibi bityo ukaba ubaye umwere mu maso y’uwo wiyeguriye Uwo mu padri mugenzi wawe niba koko yaraguye muri icyo gishoko cyo kwambura ubuzima abo atabuhaye azabizwa akari kera naho wowe rwana kuri roho yawe jye simbona n’impamvu ugomba gusobanura kandi ari wowe uzi ikiri ku mutima wawe.Ngo ntagihishwe kitazaboneka.
Nkunda Amahoro (vendredi, 10 juin 2011 02:25)
Ndi umwe mu babanye na Thomas, nkamenya Ntuliye na Murashi (Sagagutu Isaie). Mvuge iki ndeke iki? Murashi yababaye kuva akiri ikibondo, agahinda ke gahebuzwa na Genocide. Ngerageza kwishyira mu mwanya we nk’umubyeyi nanjye narabyaye, birenze ukwemera. Si we wenyine kandi, si n’abatutsi bonyine, ni abanyarwanda twese. Nanjye nzi uko kwihisha munsi y’imirambo bimera, kandi ndi umuhutu. Nkurikije ibyo nasomye, turasaba Murashi gukora ibirenze ubushobozi bwe. Ari muri ya logique ya gacaca. Yumva ko kuba abe bararenganye bihagije gusobanura impamvu nta muhutu uteye imbabazi. Turamusaba kuba intwari kandi atari yo. Wenda nanjye si ndi yo, genocide yabaye ndi umusore, usibye kubabazwa n’abishwe, ntacyo nakoze ngo mbakize, ntacyo nari nshoboye. Ariko iyo nemera guhara amagara, wenda hari uwo nari kurokora. Nari kuhasiga ubuzima, cyangwa Imana ikandinda. Nk’uko habaye intwari mu gihe cya Genocide y’abanyarwanda, n’ubu ziriho, ariko nta ruvugiro. Keretse uwiyemeje kuba yabizira, ingero ni nyinshi.
Murashi: ihangane, ikimbabaje ni uko ushobora kutazagira amahoro muri ubu buzima n’ubuhoraho iteka. Sijye uzaca urubanza ariko uri gutatira bikomeye amaraso y’abawe. Reka kurenganya, va ibuzimu, garuka ibuntu. Reka umukambwe Ntuliye yisazire mu mahoro. Iyo genocide itaba, ubu wenda wasanga nari kuba ndi umukwe wawe. Generation yanyu biranze birayinaniye kimwe n’izayibanjirije gushyira igihugu mu nzira y’amahoro arambye n’iterambere. Muturaze ubutaka gusa, ibibazo n’amaganya. Natwe se ko mbona bitazoroha nkurikije ibyo bamwe mu bandika hano bavuga? Ubwo wenda n’ahabana bacu n’abuzukuru. Nyabuneka Isaie na bagenzi bawe, mwizeye neza ko uyu ari wo murage mushaka gusigira igihugu?
HYPERLINK « http://www.leprophete.fr » t « _blank » Mushikiwabo ari he? (vendredi, 10 juin 2011 01:57)
Mushikiwabo wa muvugizi wa Kagame, nako umunyabinyoma we ari he ?
Dore iyi nkuru niyo Rugambage yarasiwe igihe yararimo kuyitegura umwaka ushize. ntibazuyaje kumuturitsa umutwe. mubagendere kure.
Uh (vendredi, 10 juin 2011 01:49)
Hahahahahhahahah
Banyarubuga noneho ndumiwe kabisa. Ijwi ni irya Nziza pe kubamuzi rwose ubu se kandi birahaka iki rwose? Ubuse urubanza rudacibwa ngo rurangire? Ni amahhano ariko rwase pe ndumiwe. Gusa rwose Umuvugizi ndabemeye pe.
Buri wese yasoma http://www.umuvugizi.com
NDUMIWE (vendredi, 10 juin 2011 00:37)
Uzi ko wumva amajwi y’abantu bagambana kwica umuntu ugasesa urumeza. Mujye k’umuvugizi mwumve amajwi y’abagambanaga bashaka kwicira Kayumba mu bitaro.
HYPERLINK « http://www.leprophete.fr » t « _blank » Amajwi ya Jack Nziza acura umugambi (jeudi, 09 juin 2011 23:42)
Ngaha amajwi ya Jack Nziza acura umugambi wo kwica Nyamwasa. Harya ubungubu barahakana iki ? Afrika y’epfo ikwiye gutanga warrant zo kumufata akoherezwa muri afrika y’epfo.
http://www.umuvugizi.com/?attachment_id=1333
Murashi ni igitangaza rwose (jeudi, 09 juin 2011 22:28)
Ibi rwose biratangaje iyi nkuru iragarargaza neza neza isura ya gacaca! Murashi arakoze pe! ahubwo agaragaje neza ibyo Human Right Watch iherutse gutangaza, ahubwo nayo bazayifate bayigire réference, kuko yivugirwa n’umuntu uri credible! Murashi, koko, nawe wize muri petit seminaire, nziko abantu bize za petit seminaire bari bazi ubwenge, (kuko njye nize College ya Christu umwami i Nyanza ndabizi), ariko murashi amarangamutima afite ubwo bwenge bwakagombye kugirira igihugu akamaro, ahubwo burakijandika! maze yagiye kubyangiza byose yigira umunyamateka avangavanze, arimo za repetitions nyinshi ngo abanze akurure attention y’abasomyi, ariko inkuru ye mu byukuri ntaho ihuriye na titre, kuko twari dutegereje kumva amarorerwa yakoze nuriya Simba nkuko abimwita ariko twabibuze pe. Murashi rwose, mbere na mbere pole, ku bw’abantu bawe wapfushije, ni ukuri birababaje, kubura umugore n’abana bane, ariko nyine ihangane ni sacrifice nyine wakoze, ukorera inkotanyi warazitangiye n’abandi benshi niko byabagenekeye, ariko hari inzirakarengane zapfuye zitanazi inkotanyi iyo ziva n’iyo zijya! Ni nk’uko ni ubu iyo Kagame yumvise utatse gato ngo akunda Kayumba cyangwa indi opposition , ahita avanaho umwanda, urumva ko nyine hari ababa ibitambo by’abo bashyigikiye, nawe nyine uko numvise wakoreye inkotanyi mu macumu acanye tu dois assumer.Pole. Naho ubundi turabizi twese ko Inkotanyi zifite uwo muco wo guhimba, ni ibintu batozwa, kandi bikaba, bigashyirwa mu nyandiko, imanza zigacibwa, ni uko archives zikabikwa kandi ari ibinyoma gusa gusa! Niko utagiye kure, abirirwa bashinjwa FDRL, batazi iyo iva n’iyo ijya urabavugaho iki? ibisasu byirirwa bituritswa bigashinjwa uvuze Kagame nabi wese? Niko ubu wambwira ko Ingabire afungiye iki? dossier irahari ikoze, yewe n’ibimenyetso biruzuye, ndetse noneho bagiye kuduheza burundu batwereke n’indaki mu rugo iwe, ibo si ibimenyetso byose? ubwo se urabyemera wowe? enfin izo ni ingero zifatika! naho byinshi byavuzwe, sindibuvuge byinshi cyane kuko benshi babivuze, bakoze analyse ku rubanza rwawe na Ntuliye. Gusa icyo nzi neza nahagazeho neza, nuko mu nama za AERG, za IBUKA, AVEGA? n’ibindi batozwa kuvuga, guhanga ubuhamya, guhimba inkuru zirimo umuntu ushakishwa na leta! urabona ukuntu uvuga ugahita uuvuga abaperefets ukavuga amazina, ukavuga abantu ahantu bari bari, n’icyo bakoraga kandi wari ngo wihishe! wumvise ukuntu watanze inkuru irambuye wumviye muri téléphone ivugira mu yindi? kandi uvuga ko wari uhamagaye ufite ubwoba ugira ngo wumve? ariko wabaze inkuru wumviye muri iyo téléphone, uvuga amazina y’abo wumvise bavugana n’ibyo bavuze, wagakoze mu kigo cy’itumanaho bwo, cyangwa uri maneko wumviriza téléphone, wafata téléphone ufite ubwoba ugahita wumva detailles zose n’amazina y’abantu? birababaje, iyaba ibyo bintu muhimba mwabigumanaga muri ayo makayi ya gacaca yanyu ntimubizane hano ku rubuga kuko biteye isesemi, birerekana ubugoryi n’ubuswa buri mu bikorwa byanyu! muratangaje gusa nta kindi! Mwari mukwiye gushyira ubwenge ku gihe mukaba ari bwo mwubakisha igihugu, naho ibindi ni uguta igihe! Ibi babyita amateshwa!